

VYTAUTO DIDŽIOJO UNIVERSITETAS

EKONOMIKOS IR VADYBOS FAKULTETAS

EKONOMIKOS KATEDRA

Evelina Pratusytė

**ES finansinės paramos smulkiam ir vidutiniam verslui efektyvumo vertinimas Panevėžio rajone**

Bakalauro baigiamasis darbas

Ekonomikos ir finansų studijų programa, valstybinis kodas 612L10005

Ekonomikos studijų kryptis

**Vadovė** Prof. dr. Kristina Levišauskaitė \_\_\_\_\_\_\_\_\_\_ \_\_\_\_\_\_\_\_\_\_

(Moksl. laipsnis, vardas, pavardė) (Parašas) (Data)

**Apginta** Prof. habil. dr. Pranas Žukauskas \_\_\_\_\_\_\_\_\_\_ \_\_\_\_\_\_\_\_\_\_

(Fakulteto dekanas) (Parašas) (Data)

Kaunas, 2015

TURINYS

[Abstract 3](#_Toc419534691)

[ĮVADAS 4](#_Toc419534692)

[1. ES finansinės paramos esmė ir aktualumas SVV 6](#_Toc419534693)

[1.1. Smulkaus ir vidutinio verslo vaidmuo regionuose 6](#_Toc419534694)

[1.2. Smulkaus ir vidutinio verslo finansavimo šaltiniai ir priemonės 10](#_Toc419534695)

[1.3. ES finansinės paramos SVV tikslai ir tipai 13](#_Toc419534696)

[1.4. Finansinės paramos SVV efektyvumo vertinimas 16](#_Toc419534697)

[2. ES finansinės paramos SVV efektyvumo analizė 21](#_Toc419534698)

[2.1. ES finansinės paramos SVV efektyvumo Lietuvoje vertinimo anketinė apklausa ir jos rezultatai 22](#_Toc419534699)

[2.2. Panevėžio rajono įmonių gavusių ES finansinę paramą finansinės veiklos rezultatų vertinimas 27](#_Toc419534700)

[2.3. Įmonių A, B, C ir D, gavusių ES finansinę paramą, finansinių rodiklių palyginimas su sektoriaus rodikliais 40](#_Toc419534701)

[2.4. ES finansinės paramos įmonėms A, B, C ir D efektyvumo vertinimas Panevėžio rajone 45](#_Toc419534702)

[IŠVADOS IR REKOMENDACIJOS 49](#_Toc419534703)

[Literatūros sąrašas 51](#_Toc419534704)

[PRIEDAI 56](#_Toc419534705)

## Abstract

Author of diploma paper: Evelina Pratusytė

Full title of diploma paper: The efficiency analysis of EU financial support for small and medium business in Panevėžys district.

Diploma paper advisor: Prof., Dr. Kristina Levišauskaitė

Presented at: Vytautas Magnus University, Faculty of Economics and Management, Kaunas, 2015

Number of pages: 56

Number of tables: 34

Number of pictures: 9

Number of appendixes: 12

Small and medium business is one of the most important factor in national economy. It creates the biggest number of jobs and it has fast reaction to policy and economics changes. The EU has decided to promote business creation and development , not only in regional centers, bet in rural areas to reduce regional disparities. The financial support for small and medium sized enterprises (SME) is very important for business creation and development.

The aim of this paper is to evaluate the efficiency of the EU financial support for SMEs in Panevezys district.

The first part discusses the importance and role of SMEs as well as business financing options. Moreover, it presents financial indicators, which are used in the second part to calculate SME’s financial indicators evaluating the EU’s financial support efficiency.

The second part presents results of the questionnaire survey about effectiveness of the EU financial support. Futhermore, it is performed the financial ratio analysis of firms A, B, C and D, and it is also compared with indicators of the sector.

The result of investigation showed that the EU financial support not for all small and medium sized enterprises was effective. The highest efficiency was established for company, which operates more than 10 years. Therefore, it is concluded that the financial support for business creation is the least effective.

# ĮVADAS

Lietuvai įstojo į Europos Sąjungą 2004 m. ir nuo tada valstybei atsivėrė daug naujų galimybių. Būdama ES nare Lietuva ne tik jaučiasi saugesne didelės bendruomenės nare, tačiau pasijuto teigiami pokyčiai tiek Lietuvos ūkyje, kuris sustiprėjo ir auga, taip pat padidėjo tiesioginės užsienio investicijos, gyventojams suteikta galimybė laisvai keliauti visoje ES. Taip pat ES vykdoma sanglaudos politika investuoja į Lietuvos švietimą bei mokslą. Tačiau vienas iš svarbiausių investavimo krypčių yra verslo skatinimas.

Lietuvos smulkiam ir vidutiniam verslui atsirado daugybė galimybių po įstojimo į ES. Atsivėrė bendroji rinka, kuri sudarė sąlygas verslo plėtrai užsienyje, tačiau taip pat padidėjo konkurencija su užsienio įmonėmis. Tad iškilo daugybė problemų ir naujų klausimų įmonių savininkams, pavyzdžiui, kaip išsilaikyti konkurencinėje kovoje, kokią verslo kryptį pasirinkti ir pritraukti klientus ir daugybė kitų. Tačiau nepastovi šalies finansų ir mokesčių politika, bankų krizės ir dideli jų reikalavimai lėmė, kad vis rečiau žmonės svarsto galimybę pradėti verslą. Didžiausiomis kliūtimis galima įvardinti pradinio kapitalo trūkumą, o kuomet bankai kelia didelius reikalavimus paskoloms, tuomet pritrūksta noro rizikuoti, taip pat trukdo nepasitikėjimas savo jėgomis. Tad ES vykdydama regioninę politiką skatina mažinti tarpregioninius skirtumus ir siekia, kad ne tik valstybių centrai būtų išvystyti, tačiau ir kitos vietovės nebūtų užmirštos, tad dėl šios priežasties skiriama ES finansinė parama smulkiam verslui tampa labai svarbi. Ypač **aktuali problema** yra ES finansinės paramos, skirtos SVV, efektyvumas ir kaip jį įvertinti. Būtent verslas yra pagrindinis ekonomikos augimo veiksnys, kuriam turi būti skirtas didelis dėmesys. Būtent dėl šios priežasties ES skyrė finansinę paramą 2007-2013 metų laikotarpiu SVV kūrimui ir plėtrai, tačiau labai svarbu įvertinti ar įmonėms pasiteisino ši parama.

**Tyrimo objektas:** ES finansinę paramą gavusios SVV įmonės Panevėžio rajone.

**Tyrimo tikslas:** įvertinti ES finansinės paramos efektyvumą smulkioms ir vidutinėms įmonėms Panevėžio rajone.

**Uždaviniai:**

1. Apibūdinti SVV vaidmenį regiono kontekste.
2. Išnagrinėti SVV finansavimo šaltinius ir priemones.
3. Pateikti ES paramos šaltinius ir priemones.
4. Pristatyti ES paramos įmonei efektyvumo vertinimo rodiklius.
5. Atlikti ES finansinę paramą gavusių verslo įmonių Panevėžio rajone analizę taikant anketinę apklausą.
6. Įvertinti ES finansinę paramą Panevėžio rajone gavusių įmonių A, B, C ir D efektyvumą pasitelkus finansinę analizę, gautus rodiklius palyginti su atstovaujamo sektoriaus rodikliais.
7. Pateikti ES finansinę paramą gavusių įmonių A, B, C ir D efektyvumo vertinimą.

Darbą sudaro dvi pagrindinės dalys. Pirmoje darbo dalyje aprašomas smukaus ir vidutinio verslo vaidmuo regionuose, taip pat kalbama apie jo finansavimo galimybes. Paminėta ES teikiama finansinės ir nefinansinės paramos formos ir galimybės. Pirmoji dalis baigiama rodiklių, skaičiuojamų vertinant įmonių efektyvumą, pasirinkimu ir apibrėžimu, kurie bus taikytini kitoje darbo dalyje.

Antroje dalyje rašoma apie ES finansinę paramą SVV pagal 2007-2013 metų programą, supažindinama su tyrime dalyvaujančiomis įmonėmis. Toliau aprašomi anketinės apklausos analizėje gauti rezultatai, ką jie atskleidžia. Tuomet įvertinami keturių pasirinktų įmonių Panevėžio rajone, kurios gavo ES finansinę paramą verslo kūrimui ir plėtrai finansiniai rodikliai prieš ir jau įsisavinus paramą. Gauti rezultatai palyginami su atstovaujamo sektoriaus rodikliais, įvertinama, kaip efektyviai įmonė veikia. Visi gauti rezultatai apibendrinami.

**Naudoti metodai:** atliekant tyrimą buvo taikytos mokslinės literatūros analizė ir sintezė, statistinė duomenų analizė, sisteminimo ir lyginamosios analizės metodai, santykinių rodiklių analizė, taip pat anketinės apklausos metodas.

**Naudoti šaltiniai:** mokslinė literatūra, straipsniai, įmonių finansiniai dokumentai: pelno (nuostolio), balanso ataskaitos, paraiškos dėl ES finansinės paramos gavimo, internetiniai šaltiniai (Lietuvos statistikos departamentas, Nacionalinė mokėjimų agentūra ir kt.).

# ES finansinės paramos esmė ir aktualumas SVV

## Smulkaus ir vidutinio verslo vaidmuo regionuose

Regionų politika yra vykdoma teritoriniu lygmeniu, orientuojantis į vietinius poreikius, tačiau tuo pačiu šia politika siekiama gerovės ir visai valstybei. LR regioninės politikos iki 2013 m. strategijoje nurodoma, kad jos tikslas – mažinti regioninius skirtumus ir užtikrinti gerovę visos šalies mastu (Žin., 2000, Nr. [66-1987](http://www3.lrs.lt/cgi-bin/preps2?a=106367&b=)). Ši politika tampa vis aktualesnė, nes laikui bėgant atskiroms savivaldybėms susitvarkyti su iškilusiomis problemomis ar vykdomais plėtros projektais susidoroti sekasi vis sunkiau, tad pasak Ch. V. Howkins (2004) tiek atskiri miestai ar savivaldybės yra verčiami kooperuotis vykdant projektus (Ciglar 1999; Feiock, Moon, Park 2008). Tad D. R. Morgan ir M. W. Hirlinger (1999) atliko ne vieną tyrimą susijusį su savivaldybių susijungimu ir paskelbė, kad bene reikšmingiausias ir dažniausiai kartojęsis veiksnys nulėmęs savivaldybių tarpusavio bendradarbiavimą yra ekonomika.

Būtent ekonominiai veiksniai, pavyzdžiui, didesnis finansavimas lemia sprendimą veikti kartu. Šiuo būdu sukuriamos tinkamos sąlygos sujungti tam tikrą savivaldybių skaičių į regionus ir taip užtikrinti efektyvų valdymą (Savitch ir Vogel, 2000). Taip pat Rusk (1995), Olberding (2002), Stephens ir Wikström (2000) nuomone, atskiros savivaldybės yra per smulkus valdymo organas, kad būtų kovojama prieš neigiamą išorės poveikį. Taip pat sudėtinga sulaukti teigiamų vystymosi rezultatų pausaulinėje ekonomikoje, ko būtų galima lengviau siekti kaip regionui, kai valdžia tam tikru mastu yra centralizuota (McKinnon, Cumbers ir Chapman, 2002). Toks savivados sujungimas į regionus sukuria jai daugiau atsakomybės, o tai lemia augantį regionų autonomiškumą ir galimybę nuspręsti, kas būtent tam regionui yra geriausia. Kadangi visos šalies sritys pasižymi skirtinga geografine padėtimi ir ekonominiais ypatumais, kurie suteikia pranašumų arba trūkumų kitų veiklos sričių atžvilgiu, tad šiose vietovėse reikia vykdyti skirtingas verslo plėtros strategijas.

Smulkus ir vidutinis verslas (SVV) ilgą laiką buvo šiek tiek pamirštas Europoje, vis labiau buvo orientuojamasi į dideles kompanijas, kurios gali pasiūlyti prekes ir paslaugas mažesnėmis kainomis. Tačiau pastarąjį dešimtmetį vėl atkreiptas dėmesys į mažąsias įmones, kurios yra mobilesnės už didžiąsias, greičiau sugeba persiorientuoti prie besikeičiančių verslo salygų. Tad žemiau pateiktoje 1 lentelėje pateikti argumentai, kuo smulkus ir vidutinis verslas yra naudingas regionuose.

**1 lentelė**

**Smulkaus ir vidutinio verslo nauda regione**

|  |  |
| --- | --- |
| **Autorius** | **Argumentas** |
| L. Mažylis ir kt. (2004) | SVV sukuria daugiausiai darbo vietų, siūlo tai, ko nerasite didžiosiose firmose. |
| C. Street, A. Cameron (2007) | SVV atlieka svarbų socialinį ir ekonominį vaidmenį ne tik regiono mastu, bet ir visoje šalyje. |
| D. Rainey (2006) | SVV siūlo nemasinei prekybai skirtus gaminius ir paslaugas, tokiu būdu nestandartizuoti gaminiai tampa patrauklūs klientams. |
| V. Sūdžius (2001) | SVV sugeba greičiau prisitaikyti prie greitai besikeičiančios ekonominės aplinkos, orientuojasi į vietinius išteklius, taip prisideda prie šalies ekonomikos. |
| Lietuvos statistikos departamentas (2007) | SVV įmonės yra mobiliausios, besikeičiančios SVV dalys, kurios turi lemiamą poveikį bendram ekonominiam augimui, socialiniam stabilumui. |
| B. Martinkus, V. Žilinskas (2001) | SVV tarsi organizacija, kurios veikla skirta vietinei rinkai. |
| Europos Komisija (2008) | SVV yra Europos augimo ir darbo vietų pagrindinis kūrėjas. |

Pastaba: lentelė sudaryta autorės.

Apibendrinant lentelėje pateiktus argumentus matoma, kad pasak Europos Komisijos (2008), L. Mažylio ir kt. (2004) atliktų analizių, būtent SVV sukuria daugiausiai darbo vietų ir gali pasiūlyti tai, ko nerasime didžiosiose įmonėse. L. Mažyliui ir kt. (2004) pritaria D. Rainey (2006), kuris išskiria nestandartizuotas prekes ir paslaugas, kaip pagrindinį klientų traukos šaltinį. Didelę įtaką verslui daro šalies valdymo politika, pavyzdžiui, eksporto apimčių kaita, mokestinė sistema ir t. t. Tad Lietuvos statistikos departamentas (2007) ir V. Sūdžius (2001) teigia, kad įvertinant išorinius veiksnius, SVV greičiau persiorientuojantis ir prisitaikantis prie kintančios ekonominės aplinkos, turimų išteklių, taip sukuriant gerovę valstybei. C. Street ir A. Cameron (2007) pabrėžia, kad mažos ir vidutinės įmonės yra Vakarų valstybių ekonomikos pagrindas, o didžioji dalis įmonių priklauso šeimoms, tad būtent šie aspektai įvardinami, kaip socialinis ir ekonominis vaidmuo regionuose. B. Martinkus ir V. Žilinskas (2001) SVV apjungė tartum į vieną didelę organizaciją, tačiau pabrėžė, kad ji orientuota tik į vietinę rinką. Šitaip buvo priminta, kad visos didžiosios kompanijos, kurios dabar puikiai žinomos visame pasaulyje, “išsivystė” iš pačių mažiausiųjų verslų.

Europos Sąjunga yra viena didelė bendruomenė, tad norint pasiekti ženklių rezultatų, reikia veikti visoms valstybėms bendrai. Patvirtindama, kad nuo šiol didelį dėmesį kreips į SVV, ES priėmė Smulkiojo verslo aktą. Tikimasi, kad skatinant smulkųjį ir vidutinį verslą padaugės darbo vietų ir tai lems geresnį gyvenimą regionų bendruomenėms ir pačiai Europai. Aktu stengiamasi sukurti geriausias sąlygas pradėti ir plėtoti verlą. Užsibrėžtas tikslas sudaryti vienodas sąlygas SVV europiniu lygmeniu, tad Smulkaus verslo akte išdėstyti 10 principų, kurie turi būti priimti ES valstybių įvairiuose teisės aktuose bei nuostatuose. Žemiau pateiktoje 2 lentelėje paminėti vieni iš svarbiausiųjų ES Smulkiojo verslo akto principų:

**2 lentelė**

**Svarbiausi smulkaus verslo akto principai**

|  |  |
| --- | --- |
| **Principas** | **Aktualumas** |
| Šeimos verslas | Sudaryti sąlygas, kad tiek verslininkų ir jų šeimoms priklausantys verslai klestėtų, o pats verslumas – taptų atlygintas. |
| Bankroto atvejis | Suteikti naujas galimybes verslininkams, kurie patyrė bankrotą, tačiau buvo sąžiningi. |
| „Pirma galvokime apie mažuosius“ | Vadovaujantis principu „Pirma galvokime apie mažuosius“ sukurti tai atspindinčias taisykles. |
| SVV aktualumas | Skatinti administracines institucijas, kuo daugiau dėmesio skirti SVV. |
| Valstybės pagalba SVV | Veiksmingiau taikyti valstybės pagalbą SVV ir palengvinti jų dalyvavimą viešuosiuose pirkimuose. |
| Teisinė aplinka | Pasirūpinti teisine ir verslo aplinka taip, kad SVV lengviau gautų finansavimą ir kad mokėjimai, kurie sudaryti pagal komercinius sandorius, būtų atliekami laiku. |
| SVV skatinimas | Skatinti SVV naudotis bendrosios rinkos galimybėmis, diegti naujoves. |

Pastaba: lentelė sudaryta autorės, remiantis ES priimtu Smulkiojo verslo aktu (2008).

Šiais principais siekiama, kad kuo daugiau verslų būtų perduodami šeimoms, nes pagal 2007 m. atliktą *Eurobarometer* apklausą manoma, kad per 10 metų apie 6 mln. žmonių išeis į pensiją, o perduodamas verslas išsaugo didžiąją dalį darbo vietų, lyginant su naujo verslo įkūrimu ir sudarytomis naujomis darbo vietomis. Tad ypač svarbu supaprastinti įgūdžių ir verslo perdavimo sąlygas. Kitas aspektas – Europoje mažiau moterų verslininkių, nei Jungtinėse Amerikos Valstijose, tad ruošiamasi vykdyti daugiau programų, įtraukiančių moteris verslauti. Taip pat neišnaudotas imigrantų verslumo potencialas, tad vykdomi seminarai, skelbiama informacija apie galimybę užsiimti verslu į šalį atvykusiems gyventi užsieniečiams.

„Lisabonos partnerystės ekonomikos augimui ir darbo vietų kūrimui skatinti įgyvendinime“ (2007) rašoma, kad maždaug 15 proc. įmonių yra uždaromos dėl bankroto, tačiau daug mažiau verslininkų nori dar kartą bandyti kurti verslą iš naujo, tad Europos Sąjunga siekia padrąsinti ir suteikti galimybę viską pradėti „nuo nulio“, nes atlikti tyrimai rodo, kad maždaug kasmet 700 000 smulkių ar vidutinių įmonių žlunga, o tai lemia, kad apie 2,8 mln. darbuotojų tampa bedarbiais. Labai svarbu sumažinti administracinį reglamentavimą, nes ekspertų grupės ataskaita „Neproporcingai didelės reikalavimų naštos SVV mažinimo būdai“ (2007) atskleidė, kad maža įmonė sumoka iki 10 kartų daugiau administracinių mokesčių, nei viena didelė. Taip pat valstybėms rekomenduojama taikyti „Gerosios patirties kodeksą“, kad būtų sudaromos palankesnės salygos SVV poreikių tenkinimui. Papildant galima paminėti ir Europos Sąjungos vidaus rinkos taisykles, kurių įvedimas užtikrintų visų narių skirtingų taisyklių suvienodinimą. O tai lemtų efektyvumo padidėjimą europiniu mastu.

Labiausiai ES susirūpino dėl SVV ateities ir suskubo imtis smulkaus verslo skatinimo regionuose tuomet, kai Europos Komisija atliko apklausą apie verslo kūrimą ir, deja, rezultatai buvo ne patys geriausi. Apklausa atskleidė problemą, kad 2007 metais net 4 iš 10 Europos gyventojų norėjo imtis savo verslo ir tapti vadovais, tačiau 21 proc. mano, kad jie neturi pakankamo kapitalo, o po kelių metų respondentai tapo dar vangesni kurti verslą. Tad šią padėtį buvo privaloma pakeisti. Supratus, kokį stiprų poveikį smulkusis verslas daro visai ekonomikai, pristatytas verslo skatinimo planas „Verslumas 2020“. Šio plano svarbiausi principai pateikti 3 lentelėje.

**3 lentelė**

**Verslo skatinimo programos „Verslumas 2020“ svarbiausi tikslai**

|  |  |
| --- | --- |
| **Principas** | **Aktualumas** |
| Europos mažų paskolų rinka | Ji užtikrintų lengvesnias sąlygas gauti lėšų versui ir mokesčių taikymo taisykles. |
| Verslas mokyklose | Suteiktų galimybę moksleiviams iki mokyklos baigimo įgauti su verslumu susijusios patirties. |
| Greitesnis įmonės sukūrimas | Sutrumpinti įmonės įsteigimo ir reikiamų licencijų, leidimų gavimo trukmę. |
| Verslininkystės lankstumas | Supaprasti verslo pradėjimą, pardavimą, perdavimą ar bandymą iš naujo vykdyti verslą. |
| Internetinė prekyba | Pašalinti kliūtis internetinei prekybai tarptautiniu mastu. |
| Konsultacijų skaičiaus didinimas | Konsultavimo, paramos programų moterims, vyresnio amžiaus žmonėms, imigrantams ir kitiems būsimiems verslininkams rengimas. |
| Skubi pagalba | Padėti su trumpalaikiais finansiniais sunkumais susidūrusioms įmonėms. |

Pastaba: lentelė sudaryta autorės remiantis „Verslumas 2020“ (2013) programa.

Šiais principais siekiama supaprastinti įmonių steigimo tvarką, kad daugiau fizinių asmenų priimtų sprendimą tapti verslininkais ir nepabūgtų verslo įteisinimo politikos, kuri vyksta ne taip jau ir greitai. Taip pat, kaip buvo minėta anksčiau apklausoje, žmonės negali pradėti verslo dėl kapitalo stygiaus, tad siekiama supaprastinti paskolų gavimą, trumpalaikes paskolas ir kitas priemones. Labai svarbų žingsnį norima žengti, kad moksleiviai būtų supažindinami su verslumu. Taip būtų ugdoma nauja verslininkų karta, kuri išmanytų šią sferą nuo paauglystės ir lengviau jiems būtų vystyti verslą užaugus. Labai aktualios yra konsultacijos, kurios padeda suprasti verslo politiką, reglamentavimą, reikalavimus, skatinimo subtilybes ir sužinoti svarbiausias naujienas verslo pasaulyje, kas vyksta, kokiose programose naudinga dalyvauti.

Vertinant regionų politiką ir smulkų bei vidutinį verslą, padaroma išvada, kad būtent mažosios įmonės „laiko“ ne tik vietinę rinką, tačiau ir didžiąją dalį visos ekonomikos. Būtent smulkiojo ir vidutinio verslo įmonės laikomos greičiausiai prisitaikančiomis prie rinkos kaitos ir darančios didelį poveikį šalies ekonomikai. Dėl šios priežasties ES taip rūpinasi šiais verslo kūrėjais, kuria rėmimo programas, skatina pradėti verslą bei jį plėsti.

## Smulkaus ir vidutinio verslo finansavimo šaltiniai ir priemonės

Verslas reikalauja nemažo piniginio įnašo, kad būtų užtikrinta įprastinė įmonės veikla, t. y. paslaugų teikimas, gamyba. Tad tiek verslo pradžia, tiek įmonės plėtimasis yra sunkus žingsnis mažai ar vidutinei įmonei, nes yra reikalingos lėšos, kurios būtų investuojamos į verslą. Tačiau dažniausiai susiduriama su problema, kuomet įmonės steigimui ar plėtrai lėšų nėra ar jų kiekis nepakankamas, tad tenka ieškoti finansavimo šaltinių kitur. Toliau apžvelgiami V. Aleknevičienės (2004) nurodyti SVV finansavimo šaltiniai.

Savarankiškas investicijų į verslą finansavimas yra patikimiausias, tačiau susiduriama su pinigų surinkimo problema įmonės viduje. H. Genay ir kiti (1996) teigia: „įmonės, kurios turi didelių augimo galimybių, linkusios investicijas finansuoti savo kapitalu, nei skolintis iš bankų“.Savo kapitalu įvardinami įmonės pinigai – tai nepaskirstytas pelnas, pajamos už parduotą ilgalaikį turtą. Taip pat priskiriami giminių ir artimųjų piniginiai įnašai, bet visuomet egzistuoja nesėkmės galimybė. Tuomet netenkama ne tik savo, bet ir artimųjų santaupų, kas lemia suprastėjusius tarpusavio santykius. Siekiant to išvengti rekomenduotina ieškoti partnerių, kurie būtų linkę investuoti į įmonę.

Tad toliau kalbama apie numatomų išlaidų finansavimo išorinius šaltinius, kokios galimybės pasinaudoti juo, su kokiais sunkumais ar kliūtimis yra susiduriama. Remiantis žemiau pateikta schema matyti, kad yra skiriami du rėmimo tipai – tai finansinis ir nefinansinis. Pirmiausiai yra aptariamas finansavimas pinigais:

**1 pav. Verslo rėmimo galimybės Lietuvoje**

Pastaba: paveikslas sudarytas autorės, remiantis Lietuvos ūkio ministerijos informacija.

Mokestinėmis lengvatomis valstybė siekia didinti įmonių produktyvumą, ūkio plėtojimą. LR valstybės kontrolė priskaičiuoja iki 18 mokestinių lengvatų rūšių verslui: pelno mokesčio, pridėtinės vertės mokesčio (PVM) tarifo mažinimas, veiklos priskyrimo PVM neapmokestinamai veiklai.

* Lengvatinis PVM, kurio dydis siekia 9 proc. gali būti taikomas toms įmonėms, kurios: užsiima šilumos energijos tiekimu gyvenamosioms patalpoms, taip pat šalto bei karšto vandens tiekėjams; leidžia knygas ir kitą neperiodinę literatūrą, periodinę literatūrą (išskyrus leidinius, kurių didžiąją dalį apimties sudaro apmokama reklama); veža keleivius, jų bagažą, tačiau tik specialiems maršrutams, kurių sąrašą sudaro Susisiekimo ministerija. Taip pat taikomas dar mažesnis PVM – 5 proc. toms įmonėms, kurios: užsiima neįgaliųjų technikos priemonių gamyba, jų remontu, taip pat vaistų ir med. pagalbos priemonėmis.
* Lengvatinis pelno mokestis siekia tik 5 proc. Juo gali pasinaudoti įmonės, kuriose dirba ne daugiau kaip 10 darbuotojų, o metinės pajamos nesiekia daugiau nei 289,62 tūkst. eurų. Taip pat proporcingai mokestis mažinamas nuo riboto darbingumo darbuotojų skaičiaus įmonėje.

Verslą galima skatinti ne tik mokestinėmis lengvatomis, tačiau ir valstybės ar savivaldybių skiriamomis tiesiogiai subsidijomis arba per darbo biržą. Ši paramos forma pasireiškia:

* darbo užmokesčio kompensavimu, kuomet siekiama kad darbo biržoje registruotieji būtų įdarbinami, taip pat darbuotojai, gavusieji įspėjimą apie būsimą atleidimą. Tokiu atveju darbdaviui yra subsidijuojamas darbuotojų darbo užmokestis;
* darbuotojų kvalifikacijos kėlimo išlaidų subsidijavimu. Bandoma užtikrinti, kad bedarbis įgytų reikiamą kvalifikaciją darbo vietoje, o darbuotojas galėtų priimti jam reikalingus darbuotojus;
* darbo rotacijomis bandoma bedarbiams suteikti laikiną darbo vietą. Taip suteikiama nauda tiek bedarbiui, gaunant darbą, tiek darbdaviui, nes pakeičiamas jo atostogaujantis darbuotojas laikina darbo jėga;
* steigiamos darbo vietos, kurios pritaikomos pagal darbuotojo neįgalumą.
* padengia parodų, mugių, seminarų ir kitų renginių, kurie skatina ir plėtoja verslą, taip pat verslo įregistravimo išlaidas, vietinės reklamos išlaidas iki 50 proc., informacinių leidinių, konsultacijų išlaidas.

Vertinant komercinių bankų paskolas, reikia pabrėžti, kad tam tikrų prisiimtų įsipareigojimų įvykdymas laiku smulkioms ir vidutinėms įmonėms sukelia didesnę riziką, nei stambiosioms (Audretsch, 1993). Taip yra dėl to, kad smulkus verslas dažnai nesugeba grąžinti paskolų laiku arba visai jų negrąžina. Nuo galimos rizikos, kad suteikta paskola nebus grąžinta, bankai apsisaugodami sudaro aukštus reikalavimus SVV įmonėms, pavyzdžiui, nustato aukštą palūkanų normą, nekilnojamojo turto užstatymą, kitų subjektų suteikiamą garantiją, aukštos kokybės verslo plano pateikimą ir kt. Įmonei neatitinkant numatytų reikalavimų nesuteikiama paskola. Lietuvoje veikiantys komerciniai bankai siūlo kreiptis į juos, jie siūlo prekybos, investicijų ir verslo plėtros finansavimą. Skolinimosi sąlygos priklauso nuo įmonių dydžio, kredito tipo, trukmės, užstato ir kitų akcentų. Dalis bankų teikia specialias paskolas:

* viena iš jų yra pasidalintos rizikos paskola. Tai paskolos, kurios skiriamos kaip ir ankstesnės – investicijoms, apyvartiniam kapitalui papildyti, su sąlyga, kad plečiama smulkios ar vidutinės įmonės veikla. Paskolos yra formuojamos po lygiai iš banko ir Europos Investicijų Fondo (EIF) lėšų.
* pagal JEREMIE (liet. bendri Europos ištekliai mikroįmonėms, mažosioms ir vidutinėms įmonėms finansauoti) programą suteikiama galimybė pasinaudoti per tarpininkus (mikro) paskolomis, vertybinių popierių pakeitimo priemones, investicijas į technologijų perdavimą. Šią programą sukūrė Europos Komisija ir Europos investicijų fondas (EIF).
* Taip pat JEREMIE programa teikia ir nefinansinę paramą: garantijas, netiesiogines garantijas, bendras garantijas, akcinio kapitalo garantijas.

Galima teigti, kad neglaudus ryšys tarp SVV įmonių ir bankų sukelia įmonių stagnaciją, nes negalėdamos gauti reikiamo finansavimo įmonės nevykdo verslo plėtros, o tai lemia, kad nekuriamos naujos darbo vietos, neprisidedama prie valstybės ekonomikos ir gerovės augimo (V. Snieška, 2004). Lyginant komercinius bankus su kredito unijomis svarbu paminėti, kad būtent antrosios yra labiau „atsigręžusios“ į smulkių ir vidutinių įmonių interesus. Tai lemia, kad smulkusis verslas daugiausiai koncentruojasi į nedideles paskolas, ką gali suteikti kredito unijos. Pabrėžtina, kad jų paskolų sąlygos yra daug labiau priimtinesnės smulkiam verslui, nes galima paskolos grąžinimą prisitaikyti prie verslui palankesnių salygų, pavyzdžiui, mokėti kaskart mažėjančiomis dalimis, lygiomis arba mokant tik palūkanas kiekvieną mėnesį, o pačią paskolą grąžinant, kai sueina paskolos terminas. Tai vienas populiariausių būdų, kuriuo naudojasi smulkūs verslai kurti, plėsti savo veiklą.

Lietuvoje veikia ne viena įmonė administruojanti Europos Sąjungos struktūrinių fondų paramą, padedanti įmonei ją gauti. Viena didžiausių UAB „Investicijos ir verslo garantijos“ (INVEGA) – įmonė siekianti skatinti verslo augimą, jo plėtrą bei konkurencingumą. Jai patikėta administruoti ES paramos verslui lengvatines paskolas, kurios teikiamos naujam verslui ar verslininkams, dirbantiems su verslo liudijimu, tačiau ne ilgiau kaip vienus metus. Išskiriamos tokios rūšys:

* Didžiausią Verslumo skatinimo fondo paramą gavęs verslininkas paskolą turi mokėti kartu su palūkanomis. Rengiantis teikti paraišką dėl paskolos gavimo labai svarbu atkreipti dėmesį į tai, kad paskolos nėra teikiamos įmonėms, kurios nesiekia pelno, taip pat sunkumus patiriančiosioms, priklausančioms žuvininkystės bei akvakultūros, anglių, žemės ūkio sektoriams, užsiimančioms krovinių pervežimu, t. y. šių transporto priemonių įsigijimui.
* Mažų kreditų teikimas (1 etapas) – iš ES struktūrinių fondų vienas gavėjas gali skolintis tik vieną kartą. Besiskolinančios įmonės pagrindinė sąlyga yra ta, kad ji turi būti registruota ir pagrindinę veiklą privalo vykdyti Lietuvoje. Kreditų paskirtis yra investicijos ar apyvartinio kapitalo finansavimas. Taip pat kreditas negali būti panaudojamas padengti esamus įsiskolinimus ar jų dalį. Šis etapas jau yra pasibaigęs.
* Mažų kreditų teikimas (2 etapas) – šiuo etapu skiriama žymiai didesnė ES struktūrinių fondų suma, nei pirmuoju etapu. Šie kreditai gali būti skirti vienam gavėjui vieną kartą per 12 mėnesių laikotarpį. Kaip ir pirmame etape yra nustatyta maksimali vienam paskolos gavėjui skirta suma bei galioja tos pačios pagrindinės sąlygos.
* Atviras kreditų fondas (AKF) – lėšos priklauso INVEGA ir skiriamos per tarpininkus. Jei bankas nusprendžia suteikti kreditą, kuris turi atitikti tam tikrus reikalavimus, tuomet jis privalo kreiptis į INVEGA su prašymu, kad lėšos būtų rezervuojamos. Kaip ir ankstesniuose punktuose SVV privalo skolintas lėšas panaudoti apyvartinio kapitalo trūkumui, naujos veiklos pradžiai, investicijoms ar verslo stiprinimui. Šiuo atveju galima imti du kreditus.

Toliau aptariamos nefinansinės verslo rėmimo galimybės. Dalį jų vykdo anksčiau jau minėtos agentūros ir įstaigos. INVEGA siūlo dar viena jų teikiama paslauga smulkiam ir vidutiniam verslui – garantijas. Plečiant verslą ne visuomet bankui pakanka įmonės turto laidavimui, kad būtų suteikta paskola, tad tokiu atveju kreipiamasi į INVEGA. Šios įmonės garantija prilyginama valstybės garantijai. Taip yra garantuoja, kad 80 proc. paskolos ji padengs, o kiti 20 proc. užtikrinami besiskolinančios įmonės įsigyjamo turto įkeitimu. Garantijos suteikiamos, kai paskolos skiriamos materialioms investicijos, nematerialioms investicijoms, pavyzdžiui, patentų perėmimui, licencijoms, taip pat apyvartinėms lėšoms. Garantijos kreditui neteikiamos iš Atviro kreditų fondo.

Apibendrinant galima teigti, kad egzistuoja daugybė būdų dėl verslo rėmimo ir nuo vykdomos veiklos priklauso, kuo versininkas gali pasinaudoti ir ką pasirinkti, kad atitiktų jo lūkesčius, verslo pobūdį ir visa tai, kas verslininkui svarbiausia vykdant veiklą.

## ES finansinės paramos SVV tikslai ir tipai

Europos Sąjunga ne veltui vykdo regionų politiką, kurios tikslas atskirties tarp regionų mažinimas. Tai ypač pasitarnauja smulkiam ir vidutiniam verslui, kuriam atsiranda papildoma galimybė gauti finansavimą verslo kūrimui, plėtrai. Tai paskatina kurti idėjas verslui, jas įgyvendinti ir judėti į priekį. Thore Tomassen teigia: „ES šalyse struktūrinių fondų (regionų) politika vaidina svarbų vaidmenį regionų plėtroje bei prioritetų ir strategijų nustatyme“, tad labai svarbu išskirti atskiras regionines problemas šalyje, kad panaudotos struktūrinės lėšos teiktų naudą. Tad pagal tai išskiriami pagrindiniai ES finansinės paramos tikslai žemiau pateiktoje 4 lentelėje.

**4 lentelė**

**ES finansinės paramos tikslai**

|  |  |
| --- | --- |
| **Bendrieji tikslai** | * skatinti ne žemės ūkio veiklą kaime; * kurti naujus pajamų šaltinius ir darbo vietas; |
| **Specialieji tikslai** | * kaimo vietovėse naujų darbo vietų kūrimas ir esamų išlaikymas; * plėsti verslų įvairovę kaime; * paįvairinti paslaugų spektrą; * remti ir renovuoti paveldo vertybes kaimuose. |
| **Veiklos tikslai** | * verslumo skatinimas, ypatingas dėmesys jaunimui ir moterims; * naujų iniciatyvų rėmimas; * remti esamų mažų įmonių modernizavimą; * skatinti amatų technologijas, remti gaminių prekybą, demonstravimą. |

Pastaba: lentelė sudaryta autorės, remiantis „Smulkaus verslo aktu“ (2008).

Trumpai apibendrinant ES finansinės paramos skyrimo tikslus (žr. 4 lentelę) galime patvirtinti, tai, kas buvo aptarta ankstesniuose poskyriuose. Pavyzdžiui, bendruosiuose tiksluose paminėtas naujų darbo vietų kūrimas vienas iš SVV pagrindinių rėmimo paskatų, iš specialiųjų išskiriama – paslaugų spektro plėtra, paveldo vertybių restauracija ir jų pritaikymas verslauti, o iš veiklos tikslų – įmonės modernizavimas, amatų technologijų atgaivinimas, iniciatyvumas.

ES vykdo projektus verslumui skatinti ne tik bendrai, tačiau juos suskaldo pagal vietoves, pavyzdžiui, kaimo vietovėse akcentuojamas naujų darbo vietų kūrimas, skatinamas veržlumas, aktyvumas, konkurencingumas. Nacionalinė mokėjimų agentūra (NMA) administruoja šiuos projektus, susijusius su kaimo plėtra, o per kitas anksčiau aptartas finansavimo galimybes, prie kurių prisideda ES, neišskiriama vietovė, tad joms keliama daugiau reikalavimų ir kitos finansavimo formos, t. y. daugiau paskolų teikimas, o ne investavimo priemonė.

Daugiausiai dėmesio pagal 2007-2013 m. kaimo plėtros strategiją buvo skiriama finansinei paramai smulkiam ir vidutiniam verslui kaimo vietovėse vystyti. Pasak atliktų tyrimų kaimo vietovės Lietuvoje sudaro daugiau nei 97 proc. teritorijos. Siekiama, kad kaimo potencialas kuo labiau būtų išnaudotas ekonomikos augimui, tad panaudojant ES finansinę paramą tikimasi, kad kaimo gyventojai, kurie daugiausiai prisideda savo darbo jėga žemės ūkyje, steigtų verslus ir kurtų naujas darbo vietas. Analizuojant šią rėmimo priemonę, pabrėžiama, kad ji taikoma labai mažoms įmonėms kaimo vietovėse, tai reiškia, kad įmonėje neturi dirbti daugiau nei 10 darbuotojų, o jos metinis balansas arba metinė apyvarta neturi viršyti 2 mln. eurų. Parama teikiama tiems asmenims, kurie išmano tą veiklos sritį.

ES vykdomai programai numatytos lėšos gali būti skiriamos finansuojant įmonei būtinų statinių statybą, rekonstravimą, pritaikymą vykdomai veiklai, reikiamų technologijų įsigijimą, infrastruktūros gerinimą, internetinės svetainės sukūrimą, apie projekto naujienų skleidimo išlaidas. Prieš priimant sprendimą suteikti verslininkui paramą yra įvertinamas pareiškėjo verslo planas, kuriame nurodyti prognozuojamųjų metų rodikliai turi atitikti nustatytus ekonominio gyvybingumo rodiklius.

Numatyta, kad verslo plėtrai ES finansinė parama gali padengti iki 65 proc. numatytų išlaidų. Paramos dydis vienam paramos gavėjui negali viršyti daugiau, kaip 200 tūkst. eurų. o kuriantys verslą susijusį su amatais – finansuojama iki 75 proc. Steigiant naują įmonę ir pateikiant paraišką iki tam tikros datos maksimali finansavimo suma 2007-2013 m. laikotarpiui siekė 500 tūkst. eurų, tačiau verslas negalėjo būti susijęs su mažmenine prekyba ir iki 200 tūkst. eurų, kurių veikla susijusi su mažmenine prekyba.

Kad ir kaip viskas atrodytų paprasta teikiant paraišką ir gaunant ES finansinę paramą, tačiau yra nustatytos tam tikros sankcijos, jei nebus vykdomi projekte numatyti ir patvirtinti veiksmai: numatomas paramos sumažinimas – tai švelniausia nuobauda, kurią gali taikyti ES finansinės paramos administratoriai; antras variantas gali būti nuosprendis nebeskirti paramos visai, tuomet visų paruošiamųjų darbų, atliktų darbų bei investicijų ateitis tampa miglota. Bet pati griežčiausia sankcija – paramos susigrąžinimas. Ypatingai neigiamą poveikį sukelia, kuomet parama jau yra investuota, ir atgauti pinigų įmonei už jai suteiktas paslaugas neįmanoma. Tad labai svarbu gavus paramą nuolat sekti įmonės darbą, finansinius rodiklius, kad jie atitiktų verslo plane numatytuosius ir būtų išvengta sankcijų grėsmė.

Vis daugiau populiarumo susilaukia dar viena verslo skatinimo forma – „Erasmus programa jauniems verslininkams“ Ši buvo sukurta remiantis aukščiau nagrinėtomis verslo skatinimo programomis bei SVV aktu. Programa pasižymi ne finansine paramos verslui forma, o verslininko ugdymu. Pradėta taikyti 2009 m., siekiant paskatinti jaunus verslininkus pradėti verslą ar jį sėkmingai vystyti, semiantis žinių iš sėkmingiausių Europos verslininkų, dalyvaujančių projekte. Europos Komisija dalinai finansuoja šį projektą, o mainai suteikia naudos ne tik dalyviui, bet ir pačiam verslininkui, nes užmezgami nauji kontaktai, generuojamos idėjos, naujų partnerių paieška ir daugybė kitų. EK išleistame leidinyje „[5 Years of Erasmus for Young Entrepreneurs“](http://www.ukmin.lt/uploads/documents/Erasmus%20Entrepreneurs%20Anniversary%20Brochure_1.pdf) pažymi, kad per penkerius programos gyvavimo metus, dalyvavo 2500 dalyvių. Atlikus dalyvių apklausą paaiškėjo, kad 58 proc. apklaustųjų mano, kad ši programa teigiamai paveikė jų verslo pradžią ir sėkmingą jos vystymą.

Įvertinus ES finansinės ir nefinansinės paramos puses, padaroma išvada, kad geriausias būdas plėtoti verslą pasitelkiant paramą, nes parama yra investicinio pobūdžio. Anksčiau aptartais būdais finansuojamas verslas yra daugiau paskolų forma, kai ją reikia grąžinti. Taip pat ES yra sudariusi sąlygas kaupti žinias verslo pradžiai, kai naudojamasi galimybe išvykti pagal mainų programą. Taip suteikiama galimybė ne tik pažvelgti į kitų vykdomą verslą iš šalies, tačiau ir užmegzti naudingų kontaktų patiems programos dalyviams.

## Finansinės paramos SVV efektyvumo vertinimas

ES finansinė parama skiriama atsižvelgiant į įmonės būklę teikiant paraišką dėl paramos gavimo ir į prognozuojamus metus, t. y. ko tikimasi pasiekti po gautų lėšų įsisavinimo. Tai įvertinama atliekant įmonės efektyvumo rodiklių skaičiavimus. Šie atliekami kasmet, tad sužinoma ar pavyksta laikytis numatytų prognozių kiekvienais metais, ar bus išvengiama sankcijų ir kitų pasiaiškinimų arba dėl kokių priežasčių nesilaikoma plano. Taip pat finansinė veiklos analizė yra labai svarbi ir pačiai įmonei, taip ji gali stebėti, kaip įmonė veikia konkurencingoje rinkoje. J. Mackevičius (2007) finansinę analizę išskiria, kaip vieną iš svarbiausių sudedamųjų dalių įmonės valdymo sistemoje (žr. 2 paveikslą).

Planavimas

Buhalterinė apskaita

Reguliavimas ir prognozavimas

Veiklos analizė

Veiklos objektas:

įmonės veikla

**2 pav. Veiklos analizės vieta įmonės veikloje**

Pastaba: paveikslas sudarytas autorės, remiantis J. Mackevičiumi (2007).

Šiuo paveikslu patvirtinama, kad veiklos analizė labai svarbi vystant verslą, nes pasitelkiant šį metodą galima stebėti įmonės pagrindinės ir finansinės veiklų rezultatus, o apibendrinus duomenis prognozuoti tolimesnius siektinus rezultatus. Taip pat reguliavimas leidžia pašalinti sistemos trūkumus, keisti veiksmų programą, kompensuoti išteklių stygių. Siekiant atlikti kokybišką analizę būtina turėti tikslią ir konkrečią informaciją apie įmonės valdymo būklę.

Dauguma autorių atlikusių tyrimus apie ES finansinės paramos efektyvumą, jį atliko makroekonominiu mastu. Jie stebėjo ar ES finansinė parama turi teigiamą poveikį visam regionui, valstybei (P. Mohl, T. Hagen, (2009), I. Ivanovienė, J. Karalevičienė (2001), M. Percoco (2005) ir kt.).

Finansinė analizė atliekama siekiant tobulinti tiriamos įmonės valdymą ir didinti subjekto efektyvumą bei pelningumą (E. Buškevičiūtė ir kt. (2010), L. Giriūnas ir kt. (2013). Tai atliekama vertinant parašytą verslo planą su veiklos vykdymo ataskaitiniais metiniais rezultatais. Pagal turimą informaciją duomenis galima interpretuoti, pavyzdžiui, su kokiomis problemomis teko susudurti, kad nepavyko pasiekti užsibrėžtų tikslų arba, kas lėmė kad rezultatai geresni, nei buvo tikėtasi. Tad būtent veiklos efektyvumas suprantamas, kaip verslo veiksmingumas. Efektyvumo rodiklių skaičiavimas duoda teigiamų rezultatų, kai rodiklių reikšmės tinkamose ribose, kurios rodo verslo sėkmę, bet taip pat, kai yra tam tikri nukrypimai. Tokiu atveju, nelaukiant galima spręsti problemą, kaip verslą pasukti ta linkme, kad viskas eitųsi sklandžiai ir rodikliai pasiektų rekomenduotinas reikšmes. Tik pastovi verslo stebėsena ir atliekami tyrimai užtikrina verslo vidinį valdymą ir efektyvumą. Tad toliau aptariami kriterijai ir rodikliai, pagal Vertybinių popierių biržos Nasdaq OMX Vilnius sudarytą „Įmonių finansinės analizės rodiklių skaičiavimo metodiką“ (2001) ir J. Mackevičių (2007). Remiantis šia metodika finansiniai santykiniai rodikliai suskirstomi į 4 grupes: 1) trumpalaikio turto likvidumo; 2) finansinio sverto; 3) pelningumo; 4) veiklos efektyvumo.

Likvidumas (mokumas) – tai įmonės sugebėjimas turimomis mokėjimo priemonėmis apmokėti trumpalaikius ir ilgalaikius įsipareigojimus. Mokumas lemia tiek įmonės finansinę būklę, jos rezultatus, strategiją, tiek tolimesnę įmonės veiklą, perspektyvas ir investicinius planus. Jei rodiklis mažas tai įmonė turi problemų, nes esant poreikiui firma negali padengti trumpalaikių įsipareigojimų turimu trumpalaikiu turtu. Jei rodiklis didelis – įmonė yra sukaupusi per daug trumpalaikio turto. Įmonė turi laikytis likvidumo rodiklių normų, nes privalo atsiskaityti su kreditoriais, darbuotojais, valstybe ir tiekėjais.

**5 lentelė**

**Trumpalaikio turto likvidumo rodikliai**

|  |  |  |
| --- | --- | --- |
| **Rodiklis** | **Formulė** | **Reikšmė** |
| Einamasis likvidumas | Trumpalaikis turtas / Trumpalaikiai įsipareigojimai | Vidutinė: 1,2 ≤ X ≥ 2  Bendra: 1 ≤ X |
| Absoliutus likvidumas | Pinigai ir jų ekvivalentai / Trumpalaikiai įsipareig. | X=~1 |

Pastaba: lentelė sudaryta autorės, remiantis Rodiklių skaičiavimo metodika (2001), J. Mackevičiumi (2007).

Tyrime skaičiuojamas vienas svarbiausių rodiklių – einamojo likvidumo koeficientas (žr. 5 lentelę), kuris atskleidžia trumpalaikių įsipareigojimų padengimą trumpalaikiu turtu. Rodiklių skaičiavimo metodikoje (2001) atskleidžiama, kad žemesnė reikšmė už vienetą rodo problemas, susijusias su sunkumais iškart apmokėti skolas, tačiau didesnė už dvejetą reikšmė, taip pat nėra gerai. Tuomet atsiranda kita problema – neefektyviai valdomas trumpalaikis turtas. Taip pat skaičiuojamas absoliutaus likvidumo koeficientas, kuris parodo ar įmonė gali turimais grynaisiais pinigais ir jų ekvivalentais padengti trumpalaikius įsipareigojimus. Kuo konservatyvesnė įmonės valdymo politika, tuo didesnis pinigų ir jų ekvivalentų likutis, tokiu atveju rodiklis yra aukštesnis (Rodiklių skaičiavimo metodika, 2001).

**6 lentelė**

**Finansinio sverto rodikliai**

|  |  |  |
| --- | --- | --- |
| **Rodiklis** | **Formulė** | **Reikšmė** |
| Įsiskolinimo koeficientas | Įsipareigojimai / Turtas  Įsipareig.= Turtas – Nuosavas kapital. | 0,4 ≤ X ≥ 0,6 |
| Įsipareigojimų ir nuosavo kapitalo (NK) santykis | Įsipareigojimai / Nuosavas kapitalas | 0,5 ≤ X |
| Turto ir nuosavo kapitalo santykis | Turtas / Nuosavas kapitalas | 1 ≤ X |

Pastaba: lentelė sudaryta autorės, remiantis Rodiklių skaičiavimo metodika (2001), J. Mackevičiumi (2007).

Finansinio sverto grupės rodikliai (žr. 6 lentelę) padeda įvertinti, kaip įmonės veiklą lemia pokyčiai įmonės finansų struktūroje. Kaip konkretus įmonės finansavimo metodas (skolinimasis, nuosavų lėšų pritraukimas) veikia įmonės mokumo galimybes. Įmonės įsiskolinimo koeficientas yra abstrakčiausias finansinio sverto rodiklis, parodantis, kokia įmonės turto dalis yra finansuota skolintomis lėšomis. Kuo rodiklis aukštesnis, tuo daugiau įmonės nuosavybės finansuojama skolintomis lėšomis. O vertinant įsipareigojimų ir nuosavo kapitalo santykį, matoma, kokia bendra įsipareigojimų suma tenka vienam nuosavo kapitalo litui (eurui). Kuo mažesnis rodiklis, tuo geriau, nes mažesnis dydis reiškia, kad mažesnis įmonės finansinės rizikos laipsnis (Rodiklių skaičiavimo metodika, 2001). Turto ir nuosavo kapitalo santykis parodo, kokia turto dalis tenka 1 nuosavo kapitalo litui (eurui). Reikšmė didesnė už vienetą reiškia, kad nuosavas kapitalas uždirba didesnę dalį turto, nei buvo investuota. Pasak D. Beržinskienės ir kt. (2012) įsisavintos ES finansinės paramos lėšos turi įtakos įmonės disponuojamai turto vertei.

**7 lentelė**

**Pelningumo rodikliai**

|  |  |  |
| --- | --- | --- |
| **Rodiklis** | **Formulė** | **Reikšmė** |
| Grynasis pelningumas | Grynasis pelnas / Pardavimo pajamos | 0 ≤ X |
| Bendrasis pelningumas | Bendrasis pelnas / Pardavimo pajamos | 0 ≤ X |
| EBIT marža | Pelnas prieš palūkanas ir mokesčius / Pardavimo pajamos | 0,05 ≤ X ≤ 0,06 |
| Turto pelningumas (ROA) | Grynasis pelnas / Vidutinis turtas | 0,05 ≤ X ≤ 0,2 |
| Nuosavo kapitalo pelningumas (ROE) | Grynasis pelnas / Vidutinis nuosavas kapitalas | 0,1 ≤ X |

Pastaba: lentelė sudaryta autorės, remiantis Rodiklių skaičiavimo metodika (2001), J. Mackevičiumi (2007).

Svarbiausiais įmonės veiklos rezultatyvumą apibūdinantis rodiklis – pelnas. Jis įmonei reikalingas veiklos plėtojimui, nuolatiniam tobulinimui, verslo finansiniam pajėgumui išlaikyti. Taip pat šis rodiklis itin svarbus esamiems ir būsimiems investuotojams, kuris jiems atskleidžia ar verta investuotį į įmonę ar ne. Grynasis pelningumas (žr. 7 lentelę) apibūdina kiek procentų uždirba vienas pardavimo litas (euras). Bendrasis pelningumas parodo uždirbamą pelną iš įmonės pagrindinės veiklos. Kuo didesnė pelno suma uždirbama vienam pardavimo pajamų litui (eurui), tuo įmonės veikla yra efektyvesnė (Rodiklių skaičiavimo metodika, 2001). EBIT marža – dar vienas iš svarbiausiųjų efektyvumo rodiklių, nes parodo, koks pelnas būtų, jei įmonė neturėtų finansinių skolų. Turto pelningumas (ROA) parodo įmonės turto efektyvumą, kuo ROA reikšmė didesnė, tuo efektyviau panaudojamas turtas. Nuosavo kapitalo pelningumas (ROE) rodo, kiek nuosavo kapitalo litui (eurui) tenka grynojo pelno. J. Mackevičius (2007) teigia, kad pasak Lietuvos statistikos departamento rodiklių vertinimo metodikoje ROE laikomas labai geru, kai yra daugiau nei 0,3, geru, kai virš 0,2 ir patenkinimu, kai daugiau nei 0,1.

**8 lentelė**

**Veiklos efektyvumo rodikliai**

|  |  |  |
| --- | --- | --- |
| **Rodiklis** | **Formulė** | **Reikšmė** |
| Veiklos sąnaudos vienam pajamų litui | Veiklos sąnaudos / Pardavimo pajamos | X ≤ 0,18 |
| Apyvartinio kapitalo apyvartumas | Pardavimo pajamos / vid. apyvartinis kapitalas | 0 ≤ X |
| Grynojo turto apyvartumas | Pardavimo pajamos / Grynasis turtas | 0 ≤ X |
| Turto apyvartumas | Pardavimo pajamos / Turtas | 1,6≤ X ≤1,8 |

Pastaba: lentelė sudaryta autorės, remiantis Rodiklių skaičiavimo metodika (2001), J. Mackevičiumi (2007).

Veiklos efektyvumo rodikliai (žr. 8 lentelę) parodo racionalų lėšų gamybos procese cirkuliavimą, kurio metu sukuriamas pelnas bei pinigų srautas, kuris skirtas tolimesniam gamybos vykdymui (J. Mackevičius, 2007). Veiklos sąnaudos vienam pajamų litui (eurui) parodo išlaidas, susijusias su įprastine įmonės veikla. Kuo rodiklis žemesnis, tuo geriau yra vykdoma išlaidų mažinimo politika. Apyvartinio kapitalo apyvartumas parodo, kiek kartų apyvartinis kapitalas padaro apyvartų per ataskaitinį laikotarpį. Mažesnis rodiklio skaičius turi sukelti įmonės vadovybės rūpestį, kaip jį paversti efektyvesniu. Grynasis turto apyvartumas atskleidžia, kiek investuotas vienas litas (euras) į ilgalaikį turtą ir apyvartinį kapitalą sukuria pardavimo pajamų (Rodiklių skaičiavimo metodika, 2001). Turto apyvartumo rodiklis parodo, kaip efektyviai įmonė naudoja visą turimą turtą gamindama ir realizuodama produkciją.

Šie rodikliai pasitelkiami kitoje dalyje analizuojamoms įmonėms įvertinti, kaip jas, gauta ES finansinė parama, paveikė efektyvumo atžvilgiu. Tad atliekami skaičiavimai ir apžvalga, kas turėjo įtakos gautoms reikšmėms.

Apibendrinant pirmąją tyrimo dalį galima teigti, kad būtent smulkus ir vidutinis verslas yra laikomas ekonomikos pagrindu, kuris sukuria daugiausiai darbo vietų, tad vaidina svarbų vaidmenį regioniniame kontekste. Atlikta *Eurobarometer* apklausa atskleidė, kad didžioji dalis apklaustųjų norėtų kurti verslą, tačiau susiduria su problema – pradinio kapitalo trūkumu, tad pristatomi verslo finansavimo šaltiniai. Jie suskirstyti į kelias grupes: finansiniai ir nefinansiniai. Pirmaisiais įvardijami komerciniai bankai, kredito unijos, verslo skatinimo fondai, lengvatinės paskolos ir t. t., o nefinansiniais yra laikomos verslo garantijos, kuomet laiduojama už paskolos gavėją, kad ji bus grąžinta, taip pat įvairios konsultacijos, kvalifikacijos kėlimas. Palankiausiai vertinamas paskolos suteikimas iš kredito unijos, nes jos orientuojasi į mažesnes įmones, suteikia galimybę koreguoti paskolos grąžinimo sąlygas ir kokiomis dalimis paskola bus grąžinta. Toliau buvo pristatoma ES teikiamos paramos tikslai ir rūšys. Pagrindiniu tikslu įvardijamas verslo kūrimas ne regionų centruose, naujų darbo vietų steigimas ir verslo plėtros skatinimas. Taip pat ES parama atitinkant keliamus reikalavimus yra investicinio pobūdžio. Paskutiniame poskyryje kalbama apie verslo vertinimo rodiklius, kuriuos pasitelkiant analizuojamas ES finansinės paramos efektyvumas įmonei.

# ES finansinės paramos SVV efektyvumo analizė

Šioje dalyje ES finansinės paramos SVV efektyvumo vertinimui Panevėžio rajone suteikiama didžiausia reiškmė. ES finansinė parama skiriama daugiau nei 7 metus, tad atlikti tyrimai kitose šalyse yra gan skirtingi. P. Mohl ir T. Hagen (2009) atlikę užsienio literatūros tyrimą išskyrė autorius į dvi grupes, pavyzdžiui, į pirmąją grupę priskyrė Boldrin ir Canova, Dall‘erba ir Le Gallo, kurie nerado teigiamo ES struktūrinių fondų finansinės paramos poveikio regioniniam ar ekonominiam augimui, o į antrąją – Bussoletti ir Esposti, Bouvet, Cappelen kartu su Castellacci ir Fagerberg, kurių atlikti tyrimai parodė teigiamą ES struktūrinių fondų paramos poveikį regionams. Šių mokslininkų tyrimai atlikti makroekonominiu požiūriu, tačiau įdomu pažvelgti į ES finansinės paramos poveikį iš įmonių pusės. Ar tam tikrų įsipareigojimų prisiėmimas mainais į skiriamas lėšas pasiteisina, taip pat ar skirta parama visoms įmonės teikia naudos ir paskiriama tikrai produktyviai įmonei. Efektyvumo nustatymas atliekamas keliais etapais. Taip siekiama padaryti kuo kokybiškesnį tyrimą, taip pat apžvlegiama verslininkų nuomonė apie paramos naudą.

Toliau lentelėje pateikti tyrimo etapai ir išsikelti klausimi bei kokiais metodais pasitelkta į juos atsakant (žr. 9 lentelę).

**9 lentelė**

**ES finansinės paramos efektyvumo tyrimo etapai, klausimai ir metodai**

|  |  |  |
| --- | --- | --- |
| **Tyrimo etapai** | **Tyrimo klausimai** | **Tyrimo metodai** |
| ES finansinę paramą gavusių įmonių anketinė apklausa ir rezultatų analizė | 1. Kokioje pramonės šakoje veikia įmonė? 2. Kiek metų įmonė gyvavo iki ES finansinės paramos gavimo? 3. Kokios investicijų finansavimo priemonės ir t. t. | Anketinės apklausos analizė. |
| ES finansinę paramą gavusių įmonių A, B, C ir D Panevėžio rajone finansinių rodiklių analizė | 1. Kokie įmonių likvidumo, pelningumo, finansinio sverto bei veiklos efektyvumo rodikliai? | Finansinių santykinių rodiklių analizė;  Lyginamoji analizė. |
| ES finansinę paramą gavusių įmonių A, B, C ir D Panevėžio rajone paskutinių metų finansinių rodiklių palyginimas su sektorių, kuriuose veikia įmonės, finansiniais rodikliais | 1. Kaip skiriasi tyrime dalyvaujančių įmonių finansiniai rodikliai ir sektorių, kuriuose jos veikia, rodikliai? 2. Kokios priežastys lemia įmonių veiklos skirtumus tame pačiame sektoriuje? | Finansinių rodiklių palyginimo metodas. |
| Gautų rezultatų apibendrinimas | 1. Kokias išvadas galima daryti atlikus tyrimą? | Lyginamoji analizė; Rangavimo metodas. |

Pastaba: lentelė sudaryta autorės.

Tyrimo imtį sudaro 4 iš 10 įmonių, kurios gavo ES finansinę paramą Panevėžio rajone 2007-2013 m. laikotarpiu. Kadangi įmonės sutiko dalyvauti tyrime tik neatskleidžiant jų tikrųjų pavadinimų, todėl jos šioje analizėje vadinamos A, B, C ir D. Įmonė A priklauso šaldymo ir aušinimo pramonės šakai, įmonė B – lengvųjų metalų taros gamybai, įmonė C – medienos gamybos ir įmonė D veikia statybos mašinų ir įrangos nuomos paslaugų teikime. Panevėžio rajonas buvo pasirinktas neatsitiktinai. Buvo susidomėta tuo, kaip potencialiu vieno iš didesnių Panevėžio miestui priklausančio rajono atgimimu ir perspektyvia regiono plėtra. Tad vertinamos įmonės, kaip potencialios darbo vietų kūrėjos ir besiplečiančios ateityje.

Pirmajame poskyryje analizuojami anketinės apklausos rezultatai. Apklausa buvo vykdoma tik tarp ES finansinę paramą gavusiųjų įmonių, kurių sąrašas pateiktas Nacionalinės mokėjimo agentūros internetiniame puslapyje. Anketą sudarė 13 klausimų, kurie buvo suskirstyti į tris grupes: 1) prieš ES finansinės paramos gavimą, 2) pildant paraišką dėl ES finansinės paramos gavimo ir 3) įsisavinus gautą ES finansinę paramą. Gautais rezultatais siekiama sudaryti nuomonę, kokios verslo kryptys daugiausiai gavo paramos, kokie aspektai verslininkams yra aktualiausi gaunant paramą, taip pat ar jiems aktualus naujas 2014-2020 m. paramos teikimo etapas ir kiti klausimai. Tad taikoma anketinė analizė.

Toliau analizuojami pasirinktų įmonių finansiniai rodikliai, kurie suskirstyti į keturias grupes: likvidumo, finansinio sverto, pelningumo ir veiklos efektyvumo rodiklius. Analize siekiama apžvelgti įmonės vidines problemas ir turėtas galimybes tiek prieš paramos gavimą, tiek po jos. Nustatyti, kuriais aspektais valdymo politika įmonei nepasiteisina ir ką skubiai reikėtų keisti. Atliekama finansinė įmonių duomenų analizė, sisteminimas ir lyginimas.

Tyrime buvo remtasi moksline literatūra, straipsniais, įmonių finansiniais dokumentais: pelno (nuostolio), balanso ataskaitomis, paraiškomis dėl ES finansinės paramos gavimo, internetiniais šaltiniais (Lietuvos statistikos departamento puslapiu ir kt.).

Atliekant tyrimą susidurta su tokiais ribotumais: nors anketinė apklausa išsiųsta dideliam skaičiui žmonių, tačiau sulauktų atsakymų buvo labai nedaug, taip pat sunku gauti reikiamą informaciją atliekant finansinę analizę, t. y. įmonių pelno (nuostolio) ataskaitas, balansus, aiškinamuosius raštus, taip pat nebuvo įmanoma suskaičiuoti visų pageidaujamų rodiklių, nes pasirinktos įmonės nesudaro pinigų srautų ataskaitos.

## ES finansinės paramos SVV efektyvumo Lietuvoje vertinimo anketinė apklausa ir jos rezultatai

Anketa buvo išplatinta neatsižvelgiant į įmonės registravimo vietą, t. y. ne tik Panevėžio rajone, o visos Lietuvos mastu. Buvo kreiptasi į 412 įmonių elektroniniu paštu, kad užpildytų anketą, kuri buvo patalpinta internetiniame puslapyje (www.apklausa.lt). Naudotos anketos forma pateikiama 2 priede. Taip pat buvo prašoma įmonių UAB SINC (Struktūrinių investicijų konsultavimo centro) bei INVEGA pagalbos, platinant anketą. Iš viso į anketą atsakė 51 respondentas.

Pastaba: paveikslas sudarytas autorės.

Pirmojoje anketos dalyje klausiama apie įmonės veiklą prieš paramos gavimą. Buvo prašoma nurodyti pramonės šaką kurioje veikia įmonė (žr. 3 pav.), tad apklausa parodė, kad didžioji dauguma respondentų, dalyvavusių apklausoje, atstovavo maisto produktų gamybos sektorių (23,5 proc.). Taip pat kiek daugiau tarp įvairių sričių buvo atsakiusiųjų iš paslaugų ir medienos, baldų, popieriaus sektorių. Anketinėje apklausoje davyvaję respondentai paminėjo ir tokios veiklass, kaip karstų ir laidojimo reikmenų gamybą, šaldymą ir aušinimą, nepavojingų atliekų šalinimą.

Pastaba: paveikslas sudarytas autorės.

Vertinant įmonės gyvavimo trukmę iki ES finansinės paramos paraiškos pateikimo daugiausiai respondentų atsakė, kad įmonė veikė jau 2-5 metus (33,3 proc.), šiek tiek mažiau atsakiusiųjų nurodė veiklą vykdantys jau ilgiau nei 10 metų, tad pastebima tendencija, kad paraiškas paramos gavimui teikė daugiausiai jau veikiančios įmonės.

Antroji grupė klausimų anketoje skirta tiems respondentams, kuriems ES finansinė parama paskirta. Buvo klausiama, kiek kartų įmonei buvo suteikta parama, tad beveik vienabalsiai visi respondentai tvirtino, kad paramą gavo tik pirmą kartą, jie sudarė 90,2 proc., tik 9,8 proc. apklaustųjų nurodė, kad gavo du kartus.

Jau kartą gavę ES finansinę paramą ir susidūrę su įsipareigojimais respondentai gali atsakyti apie ateities planus pasinaudoti ES finansine parama ir kitame 2014-2020 m. laikotarpyje. Didžioji dalis, t. y. net 92,2 proc. respondentų domisi sekančiu laikotarpiu finansinei paramai gauti, tik 7,8 proc. verslininkų neplanuoja pasinaudoti naujomis verslo finansavimo galimybėmis.

Pastaba: paveikslas sudarytas autorės.

Toliau buvo vertinta, iš kokių šaltinių verslininkai dažniausiai sužino apie teikiamą ES finansinę paramą (žr. 5 pav.). 34, 2 proc. respondentų teigė, kad apie ES finansinę paramą sužinojo iš kitų verslininkų, prie pagrindinių šaltinių respondentai (31,7 proc.) nurodė internetinius šaltinius, pavyzdžiui, Nacionalinės mokėjimo agentūros bei Europos Sąjungos paramos puslapius..

Taip pat respondentų buvo prašoma nurodyti, kuria ES finansinės paramos 2007-2013 m. programos priemone jie naudojosi. Visi apklaustieji nurodė verslo kūrimą ir plėtrą. Kaip alternatyvą buvo galima pasirinkti kaimo turizmo veiklos skatinimą arba įrašyti savo variantą.

Daugiausiai apklausoje dalyvavusių respondentų vykdo veiklą susijusią su gamyba (tai nurodė 49 proc.), kita dalis apklaustųjų (37,3 proc.) užsiima įvairių paslaugų teikimu. Mažiausiai verslininkų dalyvavusių apklausoje nurodė užsiimantys mažmenine prekyba.

Pastaba: paveikslas sudarytas autorės.

Įmonės teikdamos paraiškas nurodo, kam bus panaudojamos lėšos, tad to buvo klausta ir anketoje (žr. 6 pav.). Didžioji dalis apklausoje dalyvavusių respondentų teikė paraišką dėl lėšų panaudojimo naujos technikos, įrangos, baldų įsigijimo (58,8 proc.). Naujų pastatų statybą ar esamų rekonstravimą, pritaikymą vykdomai veiklai planavo tik 21,5 proc.

Taip pat anketinėje apklausoje buvo klausiama, kokie sunkumai iškilo įmonei ruošiant paraišką dėl ES finansinės paramos gavimo. Didžioji dalis respondentų (66,7 proc.) nurodė, kad didžiausių kliūčių kilo surenkant įmonės dokumentus. Tačiau 25 proc. nurodė, kad jiems trūko laiko visiems reikalavimams atlikti. 2 apklaustieji nurodė kitą variantą, kuriame vienas teigė, kad didžiausia kliūtis buvo rangovų terminų nesilaikymas ir investuotų lėšų pavėluotas susigrąžinimas. Kitas respondentas paaiškino, kad trukdė painios taisyklės, kurias aiškinantis pradėjo trūkti laiko, nes paraiškų pateikimui numatyti trumpi terminai.

Pastaba: paveikslas sudarytas autorės.

Klausiant apie verslo finansavimo šaltinius, kurie buvo svarbiausi gaunant ES finansinę paramą didžioji dalis pačiu svarbiausiu (Nr. 1) nurodė gaunamą pelną (51 proc.), 25,5 proc. išskyrė banko paskolą. Antru svarbiausiu šaltiniu verslininkai įvardijo banko paskolą ir kredito unijos paskolą. Trečioje vietoje 49 proc. apklaustųjų.išskiria kaip pagrindinį variantą – kredito unijų paskolas.

Taip pat buvo vertinamas laikotarpis, kiek laiko įmonė įsipareigoja teikti veiklos ataskaitas ir pasiekti tam tikrus finansinius rezultatus. 80,4 proc. įmonių atstovų nurodė 5 metų laikotarpį, 9,8 proc. nurodė dvejus metus. Tačiau vienas respondentas nurodė tik 6 mėnesių laikotarpį.

Pastaba: paveikslas sudarytas autorės.

Į klausimą apie didžiausią ir mažiausią naudą po projekto įgyvendinimo didžioji dalis respondentų pirmiausiai nurodė išaugusį darbo našumą (56,9 proc.), kiti 21,6 proc. iškiria pagerėjusią produkto kokybę. Antroje vietoje pagal naudą rikiuojasi pagerėjusi produkto kokybė (31,4 proc.) ir padidėjęs darbuotojų užimtumas (29,4 proc.). Didžioji dalis respondentų po 29,4 proc. į trečią vietą skirtų tiek padidėjusį darbuotojų užimtumą, tiek pagerėjusią produkto kokybę. 47,1 proc. verslininkų pagal projekto naudą į ketvirtą vietą skiria išaugusį pelną.

Pastaba: paveikslas sudarytas autorės.

Paskutinis klausimas buvo susijęs su įmonės rodikliais, kurie pasikeitė labiausiai po ES finansinių lėšų įsisavinimo. Tad net 52,9 proc. apklaustųjų nurodė, kad labiausiai pasikeitė pardavimų (paslaugų) apimtis. Antroje vietoje labiausiai pakitusia įvardijama apyvarta (37,3 proc.). Trečioje vietoje 33,3 proc. apklaustųjų nurodė darbo vietų skaičiaus pokytį. Pelnas pagal jo pokytį prieš ir po ES paramos gavimo nurodomas ketvirtoje vietoje (29,4 proc.).

Apibendrinant galima teigti, kad įmonės vieną kartą pasinaudojusios ES finansine parama yra linkusios vėl teikti paraišką naujam etapui. Tarp finansavimą gavusių įmonių daugiausiai apklaustųjų buvo maisto produktų gamybą vystantys verslai. Labiausiai parama padeda padidinti darbo našumą, o po lėšų įsisavinimo pasikeičia pardavimų (paslaugų) apimtis. Taip pat anketos atsakymai pateikti 3 priede.

## Panevėžio rajono įmonių gavusių ES finansinę paramą finansinės veiklos rezultatų vertinimas

Siekiant įvertinti ES finansinės paramos efektyvumą, t. y. ar tikrai visoms įmonėms skirta parama pasiteisina, ar ES nustatyta atranka, kam skirti paramą yra tinkama. Tam buvo pasirinktos keturios įmonės, kurios atstovauja skirtingus sektorius, taip pat įsisavino paramą tiek siekdamos pradėti verslą, tiek jį išplėsti Panevėžio rajone. Buvo skaičiuojami įmonių finansiniai rodikliai ir vertinama, ar paramos gavimo metu rodiklių reikšmės pagerėjo ar priešingai, buvo pastebėta neigiama augimo tendencija. Išanalizavus visų įmonių finansinius rodiklius buvo daroma išvada, ar finansinė parama buvo panaudojama efektyviai. Finansinių rodiklių lentelėse paryškintuose langeliuose pateikiami rodikliai ES finansinės paramos įsisavinimo metu, taip atskiriamas laikotarpis prieš (kai įmonė veikia ilgą laiką), per finansavimo laikotarpį (besisteigiančių įmonių) ir po ES finansinės paramos įsisavinimo.

*Įmonė A*

Įmonė A veikia Panevėžio rajono Paviešečių kaime ir užsiima pramoninių aušinimo ir vėdinimo įrenginių projektavimu, montavimu bei komplektavimu. Taip pat įmonė konsultuoja įvairius ūkio subjektus visais šaldymo įrangos klausimais. Įmonė yra viena iš stipriausių Šiaurės Lietuvoje ir turi ilgametę darbo patirtį, kuri siekia jau 10 metų.

Įmonė A teikė paraišką (žr. 4 priedą), kad įsigytų trūkstamos įrangos, vykdytų technologinį procesą, taip pat transporto priemonę, kad galėtų laiku pristatyti užsakymus pirkėjams. Paraišką teikė pagal supaprastintąsias sąlygas, tai reiškia, kad nereikėjo parašyti verslo plano planuojamam gamybos modernizavimui. Prašoma suma siekė 60 181 litą. Projektą siekė įgyvendinti nuo 2008-05-28 iki 2009-11-30. Trumpai supažindinus su įmonės veikla toliau atliekama 2007-2013 m. balanso ir pelno (nuostolio) ataskaitų (žr. 5 priedą) finansinė analizė, o lentelėse pateikti 2008-2009 m. finansiniai rodikliai yra paryškinti (žr. 10 lentelę), nes tuo metu įmonė A įgyvendino įmonės modernizavimo darbus. Tad šis dviejų metų laikotarpis atskiria finansinius rodiklius prieš paramos gavimą ir po jo.

**10 lentelė**

**Įmonės A trumpalaikio turto likvidumo ir finansinio sverto rodikliai**

|  |  |  |  |  |  |
| --- | --- | --- | --- | --- | --- |
| **Trumpalaikio turto likvidumo rodikliai** | | | **Finansinio sverto rodikliai** | | |
| **Rodiklis**  **Metai** | **Einamasis likvidumas** | **Absoliutus likvidumas** | **Įsiskolinimo koeficientas** | **Įsipareigojimų ir NK santykis** | **Turto ir NK santykis** |
| **2007 m.** | 2,7358 | 1,0789 | 0,2471 | 0,3281 | 1,3281 |
| **2008 m.** | 3,2316 | 1,2451 | 0,1543 | 0,1825 | 1,1825 |
| **2009 m.** | 3,2644 | 0,4299 | 0,1232 | 0,1405 | 1,1405 |
| **2010 m.** | 2,1952 | 0,2929 | 0,2458 | 0,3575 | 1,3575 |
| **2011 m.** | 0,9446 | 0,2642 | 0,4595 | 1,7539 | 3,8172 |
| **2012 m.** | 1,3038 | 0,3111 | 0,3807 | 1,4689 | 3,8584 |
| **2013 m.** | 1,3053 | 0,0214 | 0,3566 | 1,2492 | 3,5027 |

Pastaba: Lentelė sudaryta autorės, remiantis įmonės A 2007-2013 m. balanso finansiniais duomenimis (žr. 5 priedą), taip pat paryškintas laikotarpis, kada įmonė gavo paramą.

Analizuojant įmonės A likvidumo rodiklius (žr. 10 lentelę) didžiausia reikšmė skiriama einamajam likvidumui, kuris 2007-2009 m. didėjo ir visu laikotarpiu atitinkamai siekė apie 2,7 ir 3,26. Tai reiškia, kad visą tą laiką reikšmė viršijo rekomenduotinąją (žr. 5 lentelę), tad įmonės A trumpalaikis turtas buvo valdomas neefektyviai. Tai atskleidžia nestabilūs trumpalaikio turto pokyčiai šiuo laikotarpiu. Tik 2010 m. rodiklis nukrenta iki 2,2, tad vyksta teigiami pasikeitimai, kurie mažina neefektyvų turto panaudojimą, o 2012-2013 m. rodiklis suvaldytas ir siekia apie 1,3 reikšmę. Tad po ES finansinės paramos gavimo ir įsisavinimo įmonė A efektyviau valdo trumpalaikį turtą, ir gali iškart padengti savus įsipareigojimus. Kitas rodiklis – absoliutus likvidumas, kuris parodo, kad įmonė A 2007-2008 m. laikotarpiu vykdė konservatyvesnę pinigų politiką, nes rodiklis buvo didesnis už 1, tai reiškia, kad įmonė turėjo pakankamai grynųjų pinigų ir jų ekvivalentų, kad jeigu būtų prašoma, galėtų skubiai padengti savo trumpalaikius įsipareigojimus. 2009 m. situacija pakito, nes rodiklis tapo žemesnis už 1 ir nei 50 proc. turimų trumpalaikių įsipareigojimų nebuvo įmanoma padengti grynaisiais pinigais. Galima teigti, kad grynieji pinigai ir jų ekvivalentai buvo panaudoti įmonės modernizavimui, kol nebuvo išmokėta ES finansinė parama. Po minėtos finansinės paramos įsisavinimo absoliutus likvidumas iki 2012 m. augo, tačiau paskutiniais metais nukrito beveik iki 0. Tad įmonė nebuvo pajėgi greitai įvykdyti prisiimtų įsipareigojimų. Žvelgiant iš kitos pusės matyti, kad visi įmonės A laisvi pinigai buvo įdarbinti.

Toliau apžvelgiami finansinio sverto rodikliai (žr. 10 lentelę), iš kurių pirmasis įsiskolinimo koeficientas. Gauta reikmė atskleidžia, kad iki ES finansinės paramos gavimo, t. y. 2007 m., tik apie 25 proc. įmonės nuosavybės buvo finansuojama skolintomis lėšomis, ši reikšmė vis mažėjo iki 2011 m., nes šiais metais įmonė A turėjo daugiau įsipareigojimų, kuriuos nulėmė išankstiniai apmokėjimai (152 538 Lt.) bei ilgalaikių įsipareigojimų padidėjimas, siekiantis 889 382 Lt. Galiausiai 2013 m. apie 36 proc. turto buvo finansuota įsipareigojimais. Tad po ES lėšų įsisavinimo įsiskolinimo koeficientas buvo suvaldytas. Įsipareigojimų ir nuosavo kapitalo santykio reikšmės 2007-2010 m. nukrito nuo 33 proc. iki 14 proc., tai reiškia, kad vienam nuosavo kapitalo litui skolintų lėšų kiekis nukrito iki 14 centų. Nors tuo metu vyko įmonės modernizavimo darbai ir įsipareigojimų kiekis galėjo augti. Vis dėlto 2011 m. rodiklis išauga iki 1,75, tai reiškia, kad palyginus su įsipareigojimais, įmonės nuosavas kapitalas beveik dvigubai mažesnis. Iš balanse išaugusių po vienerių metų mokėtinų sumų galima daryti išvadą, kad tolesnis įmonės modernizavimas tęsėsi pasitelkus skolintas lėšas. Tad ES finansinė parama buvo tik pradžia siekiant verslo plėtros ir modernizavimo, o 2013 m. fiksuotas jau mažėjantis įsipareigojimų ir nuosavo kapitalo santykis, reiškiantis, kad mažinami prisiimti įsipareigojimai po ES finansinės paramos panaudojimo. Apskaičiuotas turto ir nuosavo kapitalo santykis parodo, kad įmonės A nuosavas kapitalas uždirba daugiau turto, nei buvo į jį investuota, nuo 2007 m. iki 2009 m. pabaigos, kol buvo vykdoma įmonės plėtra rodiklis nukrito nuo 1,33 iki 1,14, tačiau 2010-2013 m. laikotarpiu reikšmė greitai išaugo iki 3,5. Tad įmonės A modernizavimas panaudojant ES finansinę paramą turėjo teigiamos reikšmės.

**11 lentelė**

**Įmonės A pelningumo rodikliai**

|  |  |  |  |  |  |
| --- | --- | --- | --- | --- | --- |
| **Rodiklis**  **Metai** | **Grynasis pelningumas** | **Bendrasis pelningumas** | **EBIT** | **ROA** | **ROE** |
| **2007 m.** | 0,1232 | 0,452 | 0,1504 | - | - |
| **2008 m.** | 0,1854 | 0,6391 | 0,2183 | 0,3231 | 0,4024 |
| **2009 m.** | 0,0258 | 0,7917 | 0,0370 | 0,0196 | 0,0256 |
| **2010 m.** | 0,0393 | 0,6176 | 0,0504 | 0,0268 | 0,0335 |
| **2011 m.** | 0,0211 | 0,3505 | 0,0279 | 0,0142 | 0,0371 |
| **2012 m.** | 0,0203 | 0,4293 | 0,05 | 0,0109 | 0,0419 |
| **2013 m.** | 0,0279 | 0,5044 | 0,0435 | 0,0132 | 0,0484 |

Pastaba: lentelė sudaryta autorės, remiantis įmonės A 2007-2013 m. pelno (nuostolio) ataskaitos ir balanso finansiniais duomenimis, taip pat paryškintas laikotarpis, kada įmonė gavo paramą.

Analizuojant įmonės A pelningumą (žr. 11 lentelę) buvo skaičiuoti penki rodikliai, kurie padeda geriau suprasti įmonės veiklos padėtį. Pirmasis buvo apskaičiuotas – grynasis pelningumas, kuris parodė 2007-2009 m. žymų svyravimą, o tik vėliau reikšmė nusistovėjo apie 0,02-0,03 (2013 m.). Daugiausiai pelno buvo uždirbta 2008 m., kai rodiklis siekė 18,5 proc., tačiau nuo 2009 m. smarkiai nukrito ir tesiekė 2-3 proc. Grynojo pelningumo rodiklis po ES finanasinės paramos gavimo nepadidėjo, nes įmonė ir toliau daug lėšų skyrė investicijoms į įmonės veiklos plėtrą. Tam įtakos turėjo finansinės veiklos sąnaudos, nes buvo vykdomi įmonės plėtros darbai, tad dalis pelno nukeliaudavo į investicijas. Bendrojo pelningumo rodiklis daug didesnis lyginant su pirmuoju. Efektyviausias rodiklis siekia 0,79, tai reiškia, kad 1 pardavimo litas uždirbo 0,79 Lt, tai buvo įmonės modernizavimo pabaigoje. Lygianant bendrąjį pelningumą prieš ES finansinės paramos panaudojimą matyti, kad rodiklis 2013 m. buvo nežymiai didesnis, nei 2007 m., fiksuojamas 0,05 teigiamas pokytis. Suskaičiuotas EBIT rodiklis parodo, kad pelnas būtų vidutiniškai 2 proc. didesnis, nei buvo apskaičiuotas atskaičius mokesčius. Tačiau po ES fiansinės paramos įsisavinimo rodiklio reikšmė vidutiniškai svyravo apie 4 proc. Didžiausia EBIT reikšmė buvo fiksuota pradėjus įmonės modernizavimo darbus – 2008 m., kai siekė 0,21. Turto pelningumo rodiklis (ROA) skaičiuojamas nuo 2008 m., nes imamas vidutinis turtas, pagal tai 2008 m. turtas buvo panaudojamas efektyviausiai, nes reikšmė didžiausia, sekančiais metais reikšmė nesiekė mažiausios rekomenduojamos ribos, kadangi turtas sparčiai augo, būtent dėl šios priežasties vėlesnės rodiklio reikšmės rodė neefektyvumą, nes grynojo pelno buvo gaunama daug mažiau, nei kaupiama turto. Tad paskutiniu 2011-2013 m. laikotarpiu ROA svyravo apie 1 proc. Ir paskutinis rodiklis – nuosavo kapitalo pelningumas (ROE) atskleidžia, kad 2008 m. rodiklio reikšmė 0,4 buvo laikoma labai gera, tačiau iki 2010 m. pabaigos rodiklis sumažėjo iki 0,03, tai reiškia, kad grynojo pelno nepakanka nuosavam kapitalui padengti. O nuo 2011 m. matyti didėjimo tendencija, kuri paskutiniaisiais metais siekia beveik 0,05 reikšmę, tad matomas nežymus grynojo pelno augimas po ES finansinės paramos panaudojimo, nes 1 nuosavo kapitalo litui tenka beveik 0,05 lito grynojo pelno.

**12 lentelė**

**Įmonės A veiklos efektyvumo rodikliai**

|  |  |  |  |  |
| --- | --- | --- | --- | --- |
| **Rodiklis**  **Metai** | **Veiklos sąnaudos vienam pajamų litui** | **Apyvartinio kapitalo apyvartumas** | **Grynojo turto apyvartumas** | **Turto apyvartumas** |
| **2007 m.** | 0,3016 | - | 2,2637 | 1,7825 |
| **2008 m.** | 0,4208 | 3,7494 | 1,6568 | 1,616 |
| **2009 m.** | 0,7546 | 2,2838 | 0,8122 | 0,7121 |
| **2010 m.** | 0,5672 | 2,4677 | 0,8025 | 0,6183 |
| **2011 m.** | 0,3227 | 11,2775 | 0,603 | 0,4519 |
| **2012 m.** | 0,3793 | 20,0513 | 0,667 | 0,5234 |
| **2013 m.** | 0,4608 | 7,0943 | 0,6205 | 0,4831 |

Pastaba: lentelė sudaryta autorės, remiantis įmonės A 2007-2013 m. pelno (nuostolio) ataskaitos finansiniais duomenimis, taip pat paryškintas laikotarpis, kada įmonė gavo paramą.

Vertinant įmonės A veiklos pelningumą (žr. 12 lentelę) veiklos sąnaudos vienam pajamų litui visu tirtu laikotarpiu viršija rekomenduotiną ribą – 0,18, tai reiškia, kad įmonė A susiduria su neefektyvia įprastinės veiklos išlaidų mažinimo politika, tad turi priimti svarbius sprendimus, kurie sumažintų išlaidas. Po ES finansinės paramos įsisavinimo 2010 m. pastebimas sąnaudų mažėjimas, o 2011 m. fiksuojamas rodiklis, kuris beveik lygus prieš ES finansinės paramos gavimą. Tačiau paskutiniais tirto laikotarpio metais matyti sąnaudų padidėjimas iki 46 proc. Toliau skaičiuojamas apyvartinio kapitalo apyvartumas tik nuo 2008 m., nes imamas vidutinis apyvartinis kapitalas. Rezultatai atskleidžia, kad įmonė šiuo atžvilgiu valdoma efektyviai, nes tik ES finansinės paramos panaudojimo laikotarpiu rodiklis nukrito nuo 3,75 iki 2,28, tačiau po to iki 2012 m. rodiklis išaugo iki 20. Šią išskirtį lėmė tiek išaugusios pardavimo pajamos ir trumpalaikis turtas, tiek sumažėję trumpalaikiai įsipareigojimai. Vertinant grynojo turto apyvartumą buvo gauti rezultatai, kad 2007 m. rodiklis buvo didžiausias, siekiantis 2,26, tai reiškia, kad 1 investuotas litas uždirbo 2,26 Lt. O nuo ES finansinės paramos įsisavinimo ir modernizavimo darbų pradžios iki pabaigos rodiklis ėmė kristi ir 2010 m. tesiekė 0,8, o paskutiniais metais 0,62. Taip pat buvo apskaičiuotas bendras turto apyvartumas, kuris taip pat geriausią rezultatą pasiekė 2007 m. (1,78), tuo metu ši reikšmė pateko į rekomenduotiną intervalą tarp 1,6-1,8. Toliau iki tyrimo pabaigos fiksuota rodiklio mažėjimo tendencija ir galutinė reikšmė buvo 0,48. Mažėjanti reikšmė įspėja apie neefektyvų turto valdymą, kai turto dydis auga greičiau, nei pardavimų pajamos.

Apibendrinant galima teigti, kad įmonei iki 2013 m. pavyko pasiekti, kad einamasis likvidumas būtų rekomenduotinas, tad trumpalaikis turtas pradėtas valdyti efektyviai. Iki 2010 m. įmonė vykdė konservatyvesnę politiką pinigų klausimu, t. y. kaupė pinigus, tačiau vėliau sustabdė jų kaupimą ir nukreipė lėšas į investicijas. Įsiskolinimo koeficientas atskleidė, kad 2013 m. turto finansavimas įsipareigojimais išaugo iki 71 proc. Pradėjus daugiau skolintis išaugo įsipareigojimų ir nuosavo kapitalo santykis, tačiau pastebimas nedidelis sumažėjimas, tad tikimasi ir tolesnio rodiklio kritimo. Įmonės grynasis pelningumas nėra aukštas, 2013 m. siekia tik 2,8 proc., tad galima ieškoti būdų, kaip jį padidinti. Bendrasis pelningumas paskutiniaisiais metais siekė 50 proc. EBIT marža atskleidžia, kad įprastinės veiklos pelnas 2013 m. būtų 2 proc. didesnis, jei ne įmonės investicinė veikla. ROA rodo, kad įmonės turtas sparčiau auga, nei grynasis pelnas. Taip pat ir ROE, nes 1 nuosavo kapitalo litui tenka tik 5 centai grynojo pelno. Įmonei A reikėtų keisti veiklos sąnaudų politiką, nes sąnaudos per daug didelės ir siekia 46 proc. Apžvelgus visus rodiklius, jų kitimą galima teigti, kad ES finansinės paramos panaudojimas paskatino įmonę daugiau investuoti į plėtrą, tapti konkurencingesnei.

*Įmonė B*

Įmonė B veikia Panevėžio rajono Liūdynės kaime ir užsiima lengvųjų metalų taros gamyba, t. y. dangtelių iš aliuminio folijos gamyba. Ji naudojama nealkoholiniams aromatizuotiems, pasaldintiems gėrimams, pavyzdžiui, limonadui, vaisvandeniams, tonizuojančiajam vandeniui, riebalams ir aliejams, ypač vaikams skirtų produktų – butelių ar kitos taros uždengimui ir ženklinimui. Įmonę valdo 2 savininkai, kontroliuojančio savininko akcijų skaičius siekia 50,91 proc.

Įmonė B teikė paraišką, kad gautų paramą verslo kūrimui. Buvo prašoma 1 726 400 litų suma. Už gautas lėšas buvo numatyta įsigyti reikalingą įrangą dangtelių ar gaubtelių iš aliuminio folijos gamybai, taip pat transporto priemonę žaliavų atsivežimui bei pagamintos produkcijos transportavimui ir naujo pastato statybai. Projektą buvo numatyta įgyvendinti nuo 2010-12-31 iki 2012-04-30, tad šie metai paryškinti 13 lentelėje. Ar projekto įgyvendinimas pasiteisino matyti iš finansinių rodiklių, kurie apskaičiuoti iš 2011-2014 m. laikotarpio finansinių ataskaitų (žr. 7 priedą).

**13 lentelė**

**Įmonės B finansiniai rodikliai**

|  |  |  |  |  |  |
| --- | --- | --- | --- | --- | --- |
| **Trumpalaikio turto likvidumo rodikliai** | | | **Finansinio sverto rodikliai** | | |
| **Rodiklis**  **Metai** | **Einamasis likvidumas** | **Absoliutus likvidumas** | **Įsiskolinimo koeficientas** | **Įsipareigojimų ir NK santykis** | **Turto ir NK santykis** |
| **2011 m.** | 30,3331 | 0,0831 | 0,3356 | 0, 5051 | 1,5051 |
| **2012 m.** | 1,0274 | 0,0016 | 0,8845 | 7,6541 | 8,6541 |
| **2013 m.** | 0,0164 | 0,002 | 1,0171 | 24,3288 | 58,5331 |
| **2014 m.** | 0,539 | 0,0175 | 0,9459 | 6,9812 | 18,49 |

Pastaba: lentelė sudaryta autorės, remiantis įmonės B 2011-2014 m. balanso finansiniais duomenimis, taip pat paryškintas laikotarpis, kada įmonė gavo paramą.

Analizuojant įmonę B susidurta su problema, kad įmonė pirmuosius savo gyvavimo metus nevykdė gamybos, tad 2011-2012 m. buvo nuostolingi, nes skaičiuojamos tik sąnaudos. Vertinant einamąjį likvidumą (žr. 13 lentelę) pastebėta, kad būtent 2011 m. įmonė buvo likvidžiausia, nes rodiklis siekė – 30,33, taip buvo dėl to, kad įmonės trumpalaikiai įsipareigojimai tebuvo 1 312 Lt. Tačiau nuo 2012 m. rodiklis nukrito iki 1, nes trumpalaikis turtas išaugo iki 1309 proc., tiek ir įsipareigojimai išaugo nuo 1312 lt iki 507 864 Lt. Tik 2014 m. pastebima rodiklio augimo tendencija (0,5), nors ir nesiekiama rekomenduotina riba lygi 1, tačiau po ES finansinės paramos įsisavinimo likvidumo lygis didėja. Toliau vertintas absoliutus likvidumas, kuris visu nagrinėjamu 2011-2014 m. laikotarpiu svyravo. Tai reiškia, kad įmonė pinigų ir jų ekvivalentų neturėjo, tad prireikus nebūtų sugebėjusi įvykdyti savų įsipareigojimų, tačiau matoma tendencija, kad po ES finansinės paramos įsisavinimo, greitu laiku sulaukti daug geresnių rezultatų, nes įmonė jau pradėta vykdyti pastovią gamybą.

Analizuojant finansinio sverto rodiklius (žr. 13 lentelę) matyti, kad viso tirto laikotarpio įsipareigojimo koeficientų reikšmės turėjo tendenciją didėti, t. y. 2011 m. įsiskolinimo koeficientas buvo mažiausiais ir siekė apie 0,3, o po ES finansinės paramos panaudojimo, t. y. 2013 m., rodiklis viršijo 1, taip atsitiko dėl to, kad tais metais turto vertė buvo mažesnė nei įsipareigojimų. Tuomet vertinamas įsipareigojimų ir NK turto santykis, kuris vienintelis tik pirmaisiais įmonės gyvavimo metais buvo patenkinamas ir siekė 0,5. Sekančiais metais rodiklis vis augo, nes įsipareigojimai kasmet didėjo po 1188 proc., 131 proc. ir 76 proc. Paskutiniais metais rodiklis išliko labai aukštas, tad fiksuota didelė kreditavimo rizika. Analizuojant turto ir NK santykį matyti, kad tris metus iš keturių reikšmė buvo didesnė už vienetą ir reiškė, kad investuotas NK uždirba daugiau turto, tad reikšmės laikytos geromis. Labiausiai išsiskiria 2013 m., nes dėl sukauptų didelių nuostolių verslo steigimo periodu stipriai sumažėjo nuosavo kapitalo vertė, o turtas augo, tad gaunamas labai aukštas rodiklis po ES struktūrinių fondų finansinės paramos panaudojimo. 2014 m. fiksuojamas rodiklio sumažėjimas ir patenkinama reikšmė.

**14 lentelė**

**Įmonės B pelningumo rodikliai**

|  |  |  |  |  |  |
| --- | --- | --- | --- | --- | --- |
| **Rodiklis**  **Metai** | **Grynasis pelningumas** | **Bendrasis pelningumas** | **EBIT** | **ROA** | **ROE** |
| **2011 m.** | - | - | - | - | - |
| **2012 m.** | - | - | - | 0,0021 | 0,0045 |
| **2013 m.** | 0,0003 | 0,3655 | 0,0006 | 0,0061 | 0,0247 |
| **2014 m.** | 0,1406 | 0,3929 | 0,1688 | 0,0679 | 1,6981 |

Pastaba: lentelė sudaryta autorės, remiantis įmonės B 2011-2014 m. pelno (nuostolio) ataskaitos finansiniais duomenimis, taip pat paryškintas laikotarpis, kada įmonė gavo paramą.

Analizuojant įmonės B pelningumo rodiklius (žr. 14 lentelę) matyti, kad daugumos 2011-2012 m. rodiklių neįmanoma apskaičiuoti dėl nevykdomos veiklos, t. y. nebuvo parduodami gaminiai. Tad vertinant grynąjį pelningumą 2013 m. fiksuotas beveik nulinis rodiklis, nes grynojo pelno nebuvo uždirbta. Tačiau jau 2014 m. gautas teigiamas pokytis ir rodiklio reikšmė pasiekė 0,14. Tai reiškia, kad vienas pardavimų litas uždirbo 0,14 lito, tad po ES finansinės paramos įsisavinimo matomas teigiamas poveikis. Analizuojant bendrajį pelningumą matyti, kad 2013-2014 m. uždirbtas pelnas iš pagrindinės veiklos siekė 0,37-0,39 Lt už 1 pardavimo litą. Kitokia situacija atsiskleidžia vertinant EBIT rodiklį, šiuo atveju 2013-2014 m. matomas pokytis per kelis įmonės veiklos metus, nes įprastinės veiklos pelno pirmaisiais gamybos metais neuždirbta. 2014 m. rodiklis pasiekė apie 0,17, ir fiksuotas didesnis pelningumas. Toliau apskačiuotas ROA, kurio reikšmė iki 2014 m. išliko labai žema, o paskutiniaisiais tyrimo metais rodiklis pasiekė 0,07 reikšmę. Gautas rodiklis patenka į rekomenduotiną intervalą, tad galima teigti, kad įmonė B pradeda efektyviai valdyti savo turtą. Analizuojant ROE matyti, kad dvejus metus, t. y. iki 2013 m., rodiklis svyravo apie 0, tačiau 2014 m. gauta reikšmė parodo, kad 1,69 Lt. tenka 1 nuosavo kapitalo litui, tai rodo labai aukštą nuosavo kapitalo efektyvumo lygį.

**15 lentelė**

**Įmonės B veiklos efektyvumo rodikliai**

|  |  |  |  |  |
| --- | --- | --- | --- | --- |
| **Rodiklis**  **Metai** | **Veiklos sąnaudos vienam pajamų litui** | **Apyvartinio kapitalo apyvartumas** | **Grynojo turto apyvartumas** | **Turto apyvartumas** |
| **2011 m.** | - | - | - | - |
| **2012 m.** | - | - | - | - |
| **2013 m.** | 0,7882 | 0 | 0,1326 | 0,0775 |
| **2014 m.** | 0,2242 | 0 | 0,8512 | 0,0745 |

Pastaba: lentelė sudaryta autorės, remiantis įmonės B 2011-2014 m. pelno (nuostolio) ir balanso ataskaitų finansiniais duomenimis, taip pat paryškintas laikotarpis, kada įmonė gavo paramą.

Vertinant įmonės B veiklos efektyvumo rodiklius (žr. 15 lentelę) matyti, kad 2011-2012 m. lentelės reikšmės tuščios, kaip jau anksčiau minėta, šiems rodikliams apskaičiuoti reikalingos pardavimo pajamos, o įmonė pirmuosius savo gyvavimo metus gamybos nevykdė, tad šių metų apskaičiuoti neįmanoma. Vertinant 2013 m. veiklos sąnaudas vienam pajamų litui fiksuojama reikšmė lygi 0,7, tai rodo labai aukštas veiklos sąnaudas palyginus su pardavimo pajamomis, tačiau sekančiais metais rodiklis nukrito iki 0,2. Toks rodiklio pasikeitimas rodo, kad veiklos sąnaudų politika koreguojama tinkama linkme ir rodiklis artėja link rekomenduojamos 0,18 ribos. Apyvartinio kapitalo apyvartumas gaunamas nulinis, nes nėra sudaryto pakankamo apyvartinio kapitalo, kuomet 2014 m. trumpalaikis turtas lyginant su trumpalaikiais įsipareigojimais buvo 1,85 karto mažesnis. Tai parodo, kad įmonei B trūksta apyvartinio kapitalo ir jį reikia formuoti. Apskaičiavus grynojo turto apyvartumą matyti, kad 2014 m. jo reikšmė siekė 0,85, o tai reiškia, kad investavus 1 litą į ilgalaikį turtą ir apyvartinį kapitalą, jis uždirba 0,85 Lt. grynojo pelno. Apskaičiuotas turto apyvartumas parodo, kaip įmonė neefektyviai naudoja savo turimą turtą, nes jo reikšmė 2014 m. siekia tik 0,07, kuomet rekomenduojama 1,6-1,8, tad norint tai pakeisti įmonė B turi koreguoti savo veiklos politiką šiuo aspektu.

Apibendrinant pirmuosius įmonės B veiklos metus galima teigti, kad įmonės veikla po susikūrimo ir ES struktūrinių fondų finansinės paramos lėšų panaudojimo sėkminga. Pastebimas visų keturių grupių finansinių rodiklių gerėjimas, tad galima daryti išvadą, kad ES finansinės paramos paskatintas įmonės steigimas buvo teigiamas. Taip pat pažymima produktyvi veikla.

*Įmonė C*

Įmonė C veikia Panevėžio rajono Paįstrio kaime ir buvo naujai įsteigta prieš ES finansinės paramos prašymo teikimą. Įmonės pagrindine veikla buvo numatyta statybinių medienos dirbinių gamyba, t. y. tašių, gegnių, stogo atramų, kas naudojama statyboms, taip pat medinių padėklų gamyba.

Įmonė C teikė paraišką dėl paramos gavimo kurti naują verslą, o prašoma paramos suma siekė 690 560 Lt. Lėšas numatyta panaudoti senų pastatų rekonstrukcijai, įsigyti reikiamos įrangos – pjovimo staklių, juostinio gaterio ir medienos džiovyklą. Projektas buvo numatytas vykdyti nuo 2011-12-31 iki 2013-01-31, šis laikotarpis paryškintas ir 16 lentelėje. Iki paramos gavimo jau buvo įsigyti pastatai, miškovežis, išanalizuota rinka. Toliau analizuojami įmonės 2011-2013 m. finansiniai rodikliai (žr. 9 priedą).

**16 lentelė**

**Įmonės C finansiniai rodikliai**

|  |  |  |  |  |  |
| --- | --- | --- | --- | --- | --- |
| **Trumpalaikio turto likvidumo rodikliai** | | | **Finansinio sverto rodikliai** | | |
| **Rodiklis**  **Metai** | **Einamasis likvidumas** | **Absoliutus likvidumas** | **Įsiskolinimo koeficientas** | **Įsipareigojimų ir NK santykis** | **Turto ir NK santykis** |
| **2011 m.** | 0,687 | 0,1828 | 0,9238 | 12,1303 | 13,13 |
| **2012 m.** | 1,7464 | 0,2732 | 0,4708 | 0,8896 | 1,8896 |
| **2013 m.** | 0,6394 | 0,0722 | 0,3245 | 1,9529 | 6,0174 |

Pastaba: lentelė sudaryta autorės, remiantis įmonės C 2011-2013 m. balanso finansiniais duomenimis, taip pat paryškintas laikotarpis, kada įmonė gavo paramą.

Toliau analizuojami kitos įmonės C finansiniai rodikliai (žr. 16 lentelę) ir ką jie parodo apie įmonę. Einamojo likvidumo rodiklis didžiausias per ES finansinės paramos įsisavinimo metus, t. y. 2012 m., tad jei reikėtų, imonė C galėtų trumpalaikiu turtu 1,74 karto padengti trumpalaikius įsiskolinimus. Vis dėlto, sekančiais metais rodiklis stipriai pakinta ir tesiekia 0,64. Tai lėmė, kad išaugo trumpalaikiai įsipareigojimai iki 238 tūks. Lt., kai prieš tai buvo apie 97 tūkst. Lt. Didžiausią įsipareigojimų pakitimą lėmė gauti išankstiniai apmokėjimai, tad neefektyvią įmonės atsiskaitymų su pirkėjais politiką reikėtų pakeisti, nes dideli reikalavimai gali atstumti klientus dėl nelanksčios ir neprisitaikančios politikos. Vertinant absoliutųjį likvidumą matoma, kad prireikus įmonė nesugebėtų greitai atsiskaityti su tiekėjais ir įvykdyti kitus trumpalaikius įsipareigojimus, nes nelaiko tam pakankamų pinigų aktyvų, tiriamo laikotarpio rodiklio vidurkis lygus 0,176, o po ES finansinės paramos panaudojimo rodiklis dar nukrito.

Įmonės C įsiskolinimo koeficientas parodo, kad 2011 m. 0,92 turto yra finansuota skolintomis lėšomis, o sekančiais metais santykis sumažėja iki 0,47 ir 0,32. Tai rodo, kad įmonė darosi vis patrauklesnė kreditoriams, nes yra pajėgi padengti įsiskolinimus. Tad ES finansinė parama įmonei buvo labai naudinga. Įsipareigojimų ir NK santykis 2012 m. tebuvo 0,88, lyginant su sekančių metų 1,95. Tokius didelius pasikeitimus lėmė perpus išaugusios mokėtinos sumos ir įsipareigojimai, kai nuosavas kapitas išaugo vos 4 trūkst. litų. Tai reiškia, kad įsipareigojimai auga greičiau nei nuosavas kapitalas, tad rekėtų atkreipti dėmesį į įsipareigojimų valdymo politiką. Ir paskutinis iš finansio sverto rodiklių – turto ir NK santykis, kuris 2011 m. rodo, kad turtas viršija nuosavą kapitalą 13 kartų, o 2013 m. net 6 kartus. Tai reiškia, kad įmonė C puikiai investuoja į nuosavą kapitalą, kuris uždirba paskutiniais metais net 6 kartus daugiau turto.

**17 lentelė**

**Įmonės C pelningumo rodikliai**

|  |  |  |  |  |  |
| --- | --- | --- | --- | --- | --- |
| **Rodiklis**  **Metai** | **Grynasis pelningumas** | **Bendrasis pelningumas** | **EBIT** | **ROA** | **ROE** |
| **2011 m.** | 0,0813 | 0,164 | 0,0813 | 0,046 | 0,6037 |
| **2012 m.** | 0,0696 | 0,1256 | 0,0821 | 0,1138 | 0,3479 |
| **2013 m.** | 0,0061 | 0,0233 | 0,0075 | 0,0048 | 0,0192 |

Pastaba: lentelė sudaryta autorės, remiantis įmonės C 2011-2013 m. pelno (nuostolio) ataskaitos finansiniais duomenimis, taip pat paryškintas laikotarpis, kada įmonė gavo paramą.

Vertinant įmonės C pelningumo rodiklius (žr. 17 lentelę) matyti, kad grynasis pelningumas yra labai žemas, pirmaisiais įmonės veiklos vykdymo metais tesiekiantis 0,08. Sekančiais metais, kai vykdytas ES finansinės paramos įsisavinimas, rodiklis dar labiau mažėjo, kol 2013 m. nesiekė net 1 proc. Tokia reikšmė buvo gauta dėl labai žemo grynojo pelno – 4214 Lt. Tokį pelną lėmė aukšta pardavimų savikaina, siekianti daugiau nei 97 proc. visų pardavimų pajamų dydžio. Bendrasis pelningumo rodiklis yra beveik du kartus didesnis, o 2012 m. fiksuotas didžiausias bendrasis pelnas tirtu laikotarpiu – 76 155 Lt. EBIT rodiklis visu laikotarpiu buvo aukštesnis nei minimali riba, tai reiškia, kad 2011-2012 m. įmonės pelnas būtų siekęs ne mažiau kaip 8 proc., jei neturėtų finansinių skolų. Tik 2013 m. nukrito iki 0,7 proc., tad ES finansinė parama nepadidino EBIT vertės. ROA rodiklis parodo, kad 2012 m. turtas buvo panaudojamas labai efektyviai, nes rodiklio reikšmė lygi apie 0,11, kai tuo metu prieš ir po ES lėšų įsisavinimo rodiklio reikšmė siekė 0-4 proc. O ROE atskleidžia labai aukštą nuosavo kapitalo valdymą 2011-2012 m., nes rodiklis siekia atitinkamai 0,6 ir 0,35, tačiau pastebima mažėjimo tendencija. Taip atsitiko dėl to, kad sparčiai augant nuosavam kapitalui, grynasis pelnas krito ir 2013 m. kaip jau minėta tesiekė apie 4 tūkst. litų.

**18 lentelė**

**Įmonės C veiklos efektyvumo rodikliai**

|  |  |  |  |  |
| --- | --- | --- | --- | --- |
| **Rodiklis**  **Metai** | **Veiklos sąnaudos vienam pajamų litui** | **Apyvartinio kapitalo apyvartumas** | **Grynojo turto apyvartumas** | **Turto apyvartumas** |
| **2011 m.** | 0,0827 | - | 1,3207 | 0,5652 |
| **2012 m.** | 0,0435 | 46,6179 | 1,9305 | 1,4753 |
| **2013 m.** | 0,0158 | 0 | 0,6355 | 0,5219 |

Pastaba: lentelė sudaryta autorės, remiantis įmonės C 2011-2013 m. pelno (nuostolio) ir balanso ataskaitų finansiniais duomenimis, taip pat paryškintas laikotarpis, kada įmonė gavo paramą.

Įmonės C veiklos sąnaudas vienam pajamų litui (žr. 18 lentelę) galima įvertinti aukštu rezultatyvumu, nes 2013 m. tesiekė 0,015, tam įtakos turėjo beveik 50 proc. sumažėjusios veiklos sąnaudos ir apie 15 proc. išaugusios pardavimo pajamos. Apyvartinio kapitalo apyvartumas tiriamu laikotarpiu keitėsi maksimaliai – 2012 m. rodiklis siekė 46,6, o sekančiais metais po ES finansinės paramos įsisavinimo – tapo nulinis. Tai paaiškinama 10 proc. sumažėjusiu trumpalaikiu turtu ir 246 proc. išaugusiais trumpalaikiais įsipareigojimais. Grynojo turto apyvartumas taip pat 2013 m. sumažėjo, prieš ES finansinę paramą buvo dvigubai didesnis. Turto apyvartumas paskutiniais metais lygus 0,52, tai reiškia, kad įmonė neefektyviai naudoja turtą gamindama ir realizuodama prekes, nors 2012 m. fiksuotas beveik tris kartus didesnis apyvartumas, nors tiek prieš ir po ES finansinės paramos panaudojimo rodiklis siekė panašią reikšmę, apie 0,53.

Apibendrinant įmonės C finansinius rodiklius nustatyta, kad ES finansinė parama nebuvo efektyvi. Atlikus likvidumo, finansinio sverto, pelningumo ir veiklos efektyvumo rodiklių skaičiavimus, dauguma gautų rezultatų buvo blogesni lyginant su prieš ES finansinės paramos gavimu, t. y. su 2011 m. Taip pat pastebėta, kad grynojo apyvartumo, turto apyvartumo, bendrojo pelningumo, ROA, einamojo ir absoliutaus likvidumo rodiklių reikšmės 2012 m., projekto vykdymo metu, buvo pasiekusios geresnius įverčius, tad didžiausią efektyvumą įmonė C patyrė vykdant projekte numatytus darbus.

*Įmonė D*

Įmonė D vykdo veiklą nuo 2006 m. Panevėžio rajone, Vaivaduose. Jos pagrindine veikla įvardinami – tvenkinių kasimas, grunto stumdymas, kelių tiesimas, melioracijos griovių valymas, taip pat konsultacijos tvenkinių kasimo klausimais, bendrastatybiniai darbai, t. y. įmonė linkusi bendradarbiauti su kitomis įmonėmis vykdant statybos ir kitus darbus.

Įmonė D teikė paraišką dėl paramos gavimo verslo plėtrai, kuriai vystyti reikia įsigyti naujos technikos pagrindinės veiklos vykdymui, taip pat krovininį automobilį įrangos transportavimui. Prašoma suma siekė 297 389 Lt. Projektą buvo numatyta įgyvendinti nuo 2011-12-31 iki 2012-07-31. Toliau skaičiuojami 2010-2013 m. finansiniai rodikliai, o finansinės ataskaitos pateiktos 11 priede.

**19 lentelė**

**Įmonės D trumpalaikio turto likvidumo ir finansinio sverto rodikliai**

|  |  |  |  |  |  |
| --- | --- | --- | --- | --- | --- |
| **Trumpalaikio turto likvidumo rodikliai** | | | **Finansinio sverto rodikliai** | | |
| **Rodiklis**  **Metai** | **Einamasis likvidumas** | **Absoliutus likvidumas** | **Įsiskolinimo koeficientas** | **Įsipareigojimų ir NK santykis** | **Turto ir NK santykis** |
| **2010 m.** | 6,2774 | 1,1466 | 0,6706 | 2,036 | 3,036 |
| **2011 m.** | 10,9637 | 0,0551 | 0,0696 | 0,0748 | 1,0748 |
| **2012 m.** | 0,8083 | 0 | 0,5245 | 1,1032 | 2,1032 |
| **2013 m.** | 0,8188 | 0,0129 | 0,4663 | 0,8736 | 1,8736 |

Pastaba: lentelė sudaryta autorės, remiantis įmonės D 2011-2013 m. balanso finansiniais duomenimis, taip pat paryškintas laikotarpis, kada įmonė gavo paramą.

Analizuojant 19 lentelę matyti, kad einamasis likvidumas didžiausias 2011 m., nes trumpalaikio turto buvo prikaupta daugiau nei 200 tūkst. litų. Vis dėlto, 2013 m. rodiklio reikšmė tesiekė apie 0,82, tokį pokytį lėmė labai išaugę trumpalaikiai įsipareigojimai, kai trumpalaikio turto buvo kaupta mažiau, palyginus su įsipareigojimų suma. Analizuojant absoliutų likvidumą kasmet rodiklis mažėja, nes vis mažiau kaupiama pinigų ir jų ekvivalentų. Tad ES finansinės paramos panaudojimas įmonei D likvidumo atžvilgiu naudos nesuteikė.

Vertinant finansinio sverto rodiklius matyti, kad įsiskolinimo koeficientas tiriamu laikotarpiu kito netolygiai. Mažiausią reikšmę galima pastebėti 2011 m., kai įsipareigojimai buvo šiek tiek didesni nei 20 tūkst. litų. Tačiau nuo ES finansinės paramos įsisavinimo įsiskolinimo koeficientas išaugo iki 52 proc., o 2013 m. fiksuota 0,47 reikšmė, kuri dar patenka į rekomenduotiną intervalą, tačiau beveik pusė turto finansuojama skolomis. Tad galima teigti, kad ES lėšomis finansuojami projekto darbai sukėlė neigiamą poveikį šiam koeficientui. Įsipareigojimų ir nuosavo kapitalo santykis 2011 m. buvo didžiausias, t.y. siekė daugiau nei 2, tuomet įsipareigojimai buvo dvigubai didesni, nei nuosavas kapitalas. O po ES finansinės paramos panaudojimo, t. y. 2013 m. įsipareigojimai sudarė 0,8 nuosavo kapitalo dalį. Tad 2012-2013 m. laikotarpiu išaugo tiek įsipareigojimai, tiek ir nuosavas kapitalas. Didžiausias turto ir nuosavo kapitalo santykis užfiksuotas 2010 m., kuomet rodiklis siekė daugiau nei 3, tuomet investuotas nuosavas kapitalas uždirbo 3 kartus daugiau turto. 2013 m. nuosavo kapitalo uždirbama turto dalis sumažėjo iki 1,8 karto. Du iš trijų finansinio sverto rodiklių taip pat pasikeitė į neigiamą pusę lyginant juos prieš ES finansinės paramos gavimą ir po jos. Vienintelis turto ir nuosavo kapitalo santykis 2013 m. siekė 1,8, lyginant su 2011 m. siekusiu 1,07.

**20 lentelė**

**Įmonės D pelningumo rodikliai**

|  |  |  |  |  |  |
| --- | --- | --- | --- | --- | --- |
| **Rodiklis**  **Metai** | **Grynasis pelningumas** | **Bendrasis pelningumas** | **EBIT** | **ROA** | **ROE** |
| **2010 m.** | 0,1622 | 0,4832 | 0,2008 | - | - |
| **2011 m.** | 0,477 | 0,882 | 0,5029 | 1,1998 | 1,5528 |
| **2012 m.** | 0,153 | 0,8147 | 0,1764 | 0,1857 | 0,3098 |
| **2013 m.** | 0,001 | 0,7271 | 0,0267 | 0,0012 | 0,0024 |

Pastaba: lentelė sudaryta autorės, remiantis įmonės D 2011-2013 m. pelno (nuostolio) ir balanso ataskaitų finansiniais duomenimis, taip pat paryškintas laikotarpis, kada įmonė gavo paramą.

Toliau aptariami įmonės D pelningumo rodikliai (žr. 20 lentelę), tad vertinant grynąjį pelningumą nuo 2011 m. pastebimas pelningumo kritimas iki 0. Tai rodo, kad įmonė nebeuždirba pelno, tad būtina vykdyti valdymo pakeitimus, kol įmonė netapo visiškai nuostolinga ir nebankrutavo. Vertinant galimas priežastis, dėl ko 2013 m. nebuvo uždirbtas pelnas pastebėtos išlaidos investicinei veiklai. Šio veiksnio priežastis dėl pelno sumažėjo patvirtina ir bendrasis pelningumas, kuris didžiausias buvo 2011 m., o paskutiniaisiais 2013 m. siekė 0,72, tai reiškia, jog įmonei D nevykdant investicijų ji gautų 72 proc. pelno. Tokios aukštos grąžos neatskleidžia ir EBIT marža, nes paskutiniaisiais metais rodiklis sumažėjo iki 2 proc., bet dar laikoma nebloga turto vertinimo reikšme. ROA rodiklis kiekvienais metais vis žemėjo, ir galiausiai 2013 m. pasiekė beveik 0, tai reiškia, kad turtas neuždirbo pelno. Tokia pati situacija ir ROE, tad įmonė D turi atlikti rinkos analizę ir įvertinti jos galimybes vykdyti veiklą, ir ko galimėtų tikėtis kitais metais. Tad ES finansinės paramos ir savų lėšų investavimas į įmonės plėtrą nulėmė nulinį grynąjį pelną. Pelningumo rodikliai atskleidė, kad ES finansinės paramos gavimas įmonei efektyvumo nesuteikė, o rodikliai tik suprastėjo ir įmonė su investicine veikla tik sukėlė sunkumų savo veiklai.

**21 lentelė**

**Įmonės D veiklos efektyvumo rodikliai**

|  |  |  |  |  |
| --- | --- | --- | --- | --- |
| **Rodiklis**  **Metai** | **Veiklos sąnaudos vienam pajamų litui** | **Apyvartinio kapitalo apyvartumas** | **Grynojo turto apyvartumas** | **Turto apyvartumas** |
| **2010 m.** | 0,2824 | - | 1,542 | 1,4399 |
| **2011 m.** | 0,3791 | 4,9156 | 1,8324 | 1,7049 |
| **2012 m.** | 0,6383 | 0 | 1,7528 | 0,8334 |
| **2013 m.** | 0,7004 | 0 | 2,4381 | 1,3014 |

Pastaba: lentelė sudaryta autorės, remiantis įmonės D 2011-2013 m. pelno (nuostolio) ataskaitos finansiniais duomenimis, taip pat paryškintas laikotarpis, kada įmonė gavo paramą.

Įmonės D veiklos efektyvumo rodikliai pateikti 21 lentelėje. Joje fiksuojamos veiklos sąnaudos vienam pajamų litui, kurios žemiausios buvo 2010 m. ir siekė 28 proc. nuo pardavimo pajamų. Per kelerius metus sąnaudos išaugo labai stipriai ir 2013 m. siekė net 70 proc. Vertinant apyvartinio kapitalo apyvartumą matyti, kad 2011 m. įmonė galėjo padaryti beveik 5 apyvartas per ataskaitinį laikotarpį, o 2012-2013 m. labai išaugo įsipareigojimai ir apyvartinis kapitalas tapo nulinis. Apskaičiuotas grynojo turto apyvartumas parodė, kad įmonė efektyviai naudoja turtą tiekdama produkciją, rodiklis 2013 m. siekė apie 2,44. Analizjuojant bendrą turto apyvartumą pastebima, kad įmonės politika šiuo atžvilgiu yra taip pat efektyvi, nes investuotas turtas uždirba daugiau. Išimtis fiksuojama tik vienais metais, t. y. 2012 m. per ES finansinės paramos įsisavinimą, kai buvo uždirbta mažiau pardavimo pajamų (daugiau nei 653 tūkst. Lt.), o turtas siekė apie 800 tūkst. Lt. Tad gauta ES struktūrinių fondų finansinė parama neigiama linkme paveikė veiklos sąnaudas vienam pajamų litui ir apyvartinio kapitalo apyvartumą, o grynojo turto apyvartumas lyginant 2011 m. ir 2013 m. išaugo iki 2,44, nors kol buvo įsisavinamos ES lėšos rodiklis buvo nukritęs iki 1,75.

Apibendrinant įmonės D ES finansinės paramos panaudojimo efektyvumą galima teigti, kad parama nepadarė teigiamo poveikio, nes įmonės likvidumas ir įsiskolinimai išaugo, pelningumas nukrito iki 1 proc. Taip pat veiklos sąnaudos išaugo iki 70 proc., o tai labai didelė gaunamų pajamų dalis, dėl prisiimtų trumpalaikių įsipareigojimų neliko apyvartinio kapitalo. Tačiau lyginant 2011 m. ir 2013 m. grynojo turto apyvartumas išaugo, o bendrojo turto apyvartumas padidėjo iki 1,3 po lėšų įsisavinimo, nei buvo 2012 m. (0,83).

Apskaičiavus A, B, C ir D įmonių rodiklius pagal jų pateiktas finansines ataskaitas paaiškėjo, kad sėkmingiausiai ES finansinę paramą panaudojo įmonės A ir B. Viena iš jų modernizavo savo verslą (A), o kita pasinaudodama ES struktūrinių fondų finansine parama įsteigė verslą. Įvertinus C ir D įmonių rezultatus, daroma išvada, kad šioms įmonėsms nepavyko tinkamai nukreipti gautų ES finansinės paramos lėšų.

## Įmonių A, B, C ir D, gavusių ES finansinę paramą, finansinių rodiklių palyginimas su sektoriaus rodikliais

Apskaičiavus įmonių A, B, C ir D finansinius rodiklius svarbu įvertinti juos ir bendrame kontekste, t. y. palyginti juos su atstovaujamo sektoriaus. Tam buvo pasitelkti įmonių ir sektorių 2011-2013 m. laikotarpio rodikliai. Šis laikotarpis pasirinktas dėl to, kad per tris metus geriau matoma rodiklių kitimo tendencija, o Lietuvos statistikos departamento internetinės svetainės sektorių finansinių rodiklių duomenys pateikti tik iki 2013 m. Tad šioje dalyje įvertinamos priežastys dėl rodiklių skirtumo.

**22 lentelė**

**Įmonės A finansinių rodiklių palyginimas su pramoninių mašinų ir įrangos įrengimo sektoriaus finansiniais rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **Einamasis likvidumas** | | | **Įsiskolinimų koeficientas** | | | **Turto apyvartumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 0,9446 | 1,56 | -0,6154 | 0,4595 | 0,56 | -0,1005 | 0,4519 | 1,5 | -1,0481 |
| **2012** | 1,3038 | 1,92 | -0,6162 | 0,3807 | 0,53 | -0,1493 | 0,5234 | 2,22 | -1,6966 |
| **2013** | 1,3053 | 1,57 | -0,2647 | 0,3566 | 0,53 | -0,1734 | 0,4831 | 1,75 | -1,2669 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės A finansiniais duomenimis.

Apžvelgiant įmonės A ir pramoninių mašinų bei įrangos įrengimo sektoriaus rodiklius (žr. 22 lentelę) matoma, kad sektoriaus einamojo likvidumo rodiklis yra didesnis nei įmonės A ir 2011-2013 m. laikotarpiu fiksuojamas neigiamas skirtumas. Tačiau einamasis likvidumas tiek įmonės, tiek sektoriaus yra labai geras, taip pat 2013 m. pastebimas tarp jų mažėjantis skirtumas. Sektoriaus įsiskolinimų koeficiento reikšmės visu laiku aukštesnės, tad tyrime dalyvaujanti įmonė A geriau valdo savo įsiskolinimus. Didžiausias skirtumas užfiksuotas turto apyvartumo skaičiavime. 2013 m. sektoriaus turto apyvartumas siekė 1,75, kai tuo metu įmonės A tik 0,48. Tad lyginant su sektoriaus duomenimis galima teigti, kad įmonės turtas tikrai valdomas neefektyviai, dėl investicinės veiklos jis auga daug sparčiau, nei pardavimo pajamos.

**23 lentelė**

**Įmonės A pelningumo rodiklių palyginimas su pramoninių mašinų ir įrangos įrengimo sektoriaus pelningumo rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **ROA** | | | **ROE** | | | **Grynasis pelningumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 0,0142 | 0,0938 | -0,0796 | 0,0371 | 0,2195 | -0,1824 | 0,0211 | 0,0624 | -0,0413 |
| **2012** | 0,0109 | 0,0986 | -0,0877 | 0,0419 | 0,2162 | -0,1743 | 0,0203 | 0,0444 | -0,0241 |
| **2013** | 0,0132 | 0,0583 | -0,0451 | 0,0484 | 0,1257 | -0,0773 | 0,0279 | 0,0333 | -0,0054 |

Pa**s**taba: lentelė sudaryta autorės, remiantis Lietuvos statistikos departamento duomenimis ir įmonės A finansiniais duomenimis.

Vertinant pelningumo rodiklius (žr. 23 lentelę) matyti, kad įmonės ROA rodiklis 4,5 proc. žemesnis už sektoriaus. Tačiau tą lėmė įmonės investicinė veikla, dėl to grynojo pelno uždirbta mažiau. Tą patį galima pasakyti ir apie ROE. Sektoriaus ROE taip pat mažėjo visu trijų metų laikotarpiu, t. y. nuo 22 proc. iki 12,6 proc., kai tuo metu įmonės A šiuo laikotarpiu nors ir nežymiai, bet didėja. Nors grynojo pelningumo rodiklių skirtumas yra neigiamas, šiuo atveju jis skiriasi tik minimaliai, tad įmonės A grynasis pelningumas yra nors ir šiek tiek mažesnis, tačiau labai artimas sektoriaus, kurio rodiklis vis krito, o įmonės atvirkščiai – augo.

**24 lentelė**

**Įmonė B finansinių rodiklių palyginimas su kitų metalo gaminių gamybos sektoriaus finansiniais rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **Einamasis likvidumas** | | | **Įsiskolinimų koeficientas** | | | **Turto apyvartumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 30,3331 | 1,78 | 28,5531 | 0,3356 | 0,53 | -0,1944 | - | 1,36 | **-** |
| **2012** | 1,0274 | 1,72 | -0,6926 | 0,8845 | 0,54 | 0,3445 | - | 1,39 | - |
| **2013** | 0,0164 | 1,66 | -1,6436 | 1,0171 | 0,51 | 0,5071 | 0,0775 | 1,31 | -1,2325 |

Pastaba lentelė sudaryta autorės, remiantis Lietuvos statistikos departamento duomenimis ir įmonės B finansiniais duomenimis.

Įmonė B priskiriama kitų metalo gaminių gamybos sektoriui (žr. 24 lentelę), tad lyginant įmonės einamąjį likvidumą fiksuojamas didžiulis svyravimas, tai pasireiškė nuo aukšto likvidumo 2011 m. ir iki 1,6 proc. Tuo metu sektoriaus rodiklis svyravo nežymiai ir vidutiniškai buvo lygus 1,72. Taip atsitiko įmonei B dėl didelių įsipareigojimų atsiradimo, o trumpalaikis turtas augo nežymiai. Sektoriui būdingas įsiskolinimų koeficientas lygus 0,51, o įmonės B 2011-2013 m. laikotarpiu jis tik didėjo ir galiausiai, paskutiniais tyrimo metais tapo dvigubai didesnis nei sektoriaus. Nors turto apyvartumas sektoriuje yra lygus apie 1,3, tačiau įmonė B ženkliai atsilieka nuo jo. Ši įmonė neefektyviai valdo savo turimą turtą.

**25 lentelė**

**Įmonė B pelningumo rodiklių palyginimas su kitų metalo gaminių gamybos sektoriaus pelningumo rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **ROA** | | | **ROE** | | | **Grynasis pelningumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | - | 0,0646 | **-** | - | 0,1419 | **-** | - | 0,0475 | - |
| **2012** | 0,0021 | 0,0638 | -0,0617 | 0,0045 | 0,1425 | -0,138 | - | 0,0458 | - |
| **2013** | 0,0061 | 0,0644 | -0,0518 | 0,0247 | 0,1408 | -0,1151 | 0,1406 | 0,0492 | 0,0914 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės B finansiniais duomenimis.

Lyginant įmonės B ir sekoriaus pelningumo rodiklius 25 lentelėje, matyti, kad įmonei būdingas beveik nulinis turto pelningumas, kai tuo metu sektoriaus yra daugiau nei 6 proc. Panaši situacija ir su ROE rodikliu, tik paskutiniais lyginamais metais įmonės B rodiklis siekė 2,5 proc., kai tuo metu sektoriaus 14 proc. Galima tikėtis, kad toks didelis, net 11,5 proc. siekiantis skirtumas palaipsniui mažės, nes įmonė dar tik kelis metus vykdo veiklą. Vertinant grynąjį pelningumą sektoriui būdingas 4,7 proc. pelningumo lygis. Šiuo atžvilgiu įmonės B pelningumas skaičiuojamas tik paskutiniais metais – 2013m. ir siekia net 14 proc. tad čia įmonė lenkia kitas sektoriuje veikiančias įmones.

**26 lentelė**

**Įmonės C finansinių rodiklių palyginimas su medienos ruošos sektoriaus finansiniais rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **Einamasis likvidumas** | | | **Įsiskolinimų koeficientas** | | | **Turto apyvartumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 0,687 | 1,39 | -0,703 | 0,9238 | 0,51 | 0,4138 | 0,5652 | 1,40 | 0,8348 |
| **2012** | 1,7464 | 1,49 | 0,2564 | 0,4708 | 0,48 | -0,0092 | 1,4753 | 1,20 | 0,2753 |
| **2013** | 0,6394 | 1,81 | -1,1706 | 0,3245 | 0,37 | -0,0455 | 0,5219 | 1,39 | -0,8681 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės B finansiniais duomenimis.

Analizuojant įmonės C ir medienos ruošos sektoriaus rodiklius (žr. 26 lentelę) matyti, kad įmonė C tik vienais metais buvo likvidesnė nei sektoriuje veikiančios kitos įmonės, tokį pokytį po metų nulėmė daugiau nei keliskart išaugę trumpalaikiai įsipareigojimai. Taip pat dar didesnį skirtumą tarp įmonės ir sektoriaus paskatino tai, kad sektoriaus einamasis likvidumas auga. Įmonė C veikia labai panašiai kaip ir kitos įmonės priklausančios šiam sektoriui pagal įsiskolinimų koeficientą, nes kaip matyti iš lentelės, 2013 m. rodiklio reikšmė tik šimtąja dalimi yra aukštesnė nei sektoriaus. Ir paskutinis turto apyvartumas atskleidžia, kad sektoriui būdinga vidutinė reikšmė apie 1,33, tuo metu įmonė C tokią reikšmę buvo pasiekusi tik 2012 m., kai pardavimo pajamos išaugo iki 600 tūkst. litų, o turtas išaugo vos 100 tūkst. Lt. Sekančiais metais įmonė stipriai padidino turimą turtą, o pardavimo pajamos išaugo nežymiai.

**27 lentelė**

**Įmonės C pelningumo rodiklių palyginimas su medienos ruošos sektoriaus pelningumo rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **ROA** | | | **ROE** | | | **Grynasis pelningumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 0,046 | 0,1135 | -0,0675 | 0,6037 | 0,2425 | 0,3612 | 0,0813 | 0,0812 | 0,0001 |
| **2012** | 0,1138 | 0,0841 | 0,0297 | 0,3479 | 0,1742 | 0,1737 | 0,0696 | 0,0698 | 0,0002 |
| **2013** | 0,0048 | 0,1126 | -0,1078 | 0,0192 | 0,1885 | -0,1693 | 0,0061 | 0,0812 | -0,0751 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės C finansiniais duomenimis.

Lyginant turto pelningumą (žr. 27 lentelę) matyti, kad geriausiai įmonei sekėsi šiame laikotarpyje 2012 m., nes įmonė C buvo apie 3 proc. pelningesnė. Tačiau sekančiais metais turto pelningumas tapo neigiamas dėl jau anksčiau minėtų priežasčių. Vertinant ROE reikšmes pastebima kita tendencija – šiuo atveju 2011 m. nuosavo kapitalo pelningumas didžiausias, o vėliau tik mažėjo, beveik tas pats vyko ir visame sektoriuje, tik paskutiniais metais sektoriaus ROE padidėjo 1 proc. lyginant su 2012 m. Vertinant grynojo pelningumo skirtumą matyti, kad du pirmuosius analizuojamus metus įmonės rodiklis buvo beveik ideliai toks pat, kaip sektoriaus. Tik paskutiniaisiais metais įmonės grynasis pelningumas tapo nulinis, o visų sektoriaus įmonių didėjo. Tokį kontrastą lėmė aukšta įmonės C pardavimų savikaina.

**28 lentelė**

**Įmonės D finansinių rodiklių palyginimas su niekur kitur neišskirtų statybos darbų sektoriaus finansiniais rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **Einamasis likvidumas** | | | **Įsiskolinimų koeficientas** | | | **Turto apyvartumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 10,9637 | 1,43 | 9,5337 | 0,0696 | 0,59 | -0,5204 | 1,7049 | 1,13 | 0,5749 |
| **2012** | 0,8083 | 1,56 | -0,7517 | 0,5245 | 0,5 | 0,0245 | 0,8334 | 1,05 | -0,2166 |
| **2013** | 0,8188 | 1,81 | -0,9912 | 0,4663 | 0,43 | 0,0363 | 1,3014 | 1,4 | -0,0986 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės D finansiniais duomenimis.

Ketvirtosios tyrime dalyvaujančios įmonės D rodiklius lyginant su sektoriaus (žr. 28 lentelę) matyti, kad įmonės D likvidumui būdingas 2011-2012 m. staigus sumažėjimas, siekiantis net 10 kartų. O sektroriui būdingas einamojo likvidumo augimas. Tad skirtumas tarp įmonės ir sektoriaus einamojo likvidumo tik didėjo. Vertinant įsiskolinimų koeficientą matyti, kad sektoriuje jis palaipsniui mažėja, kaip ir įmonės, nors tiek sektoriaus, tiek įmonės reikšmės panašios, bet įmonei būdingas apie 3 proc. didesnis koeficientas. Įmonės turto apyvartumas artimiausias sektoriui buvo po ES finansinės paramos gautų lėšų įsisavinimo, t. y. 2013 m., taip pat stebimas turto apyvartumo didėjimas visame sektoriuje.

**29 lentelė**

**Įmonės D pelningumo rodiklių palyginimas su niekur kitur neišskirtų statybos darbų sektoriaus pelningumo rodikliais**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rod.**  **Metai** | **ROA** | | | **ROE** | | | **Grynasis pelningumas** | | |
| Įmonė | Sektorius | Skirtumas | Įmonė | Sektorius | Skirtumas | Įmonė | Sektorius | Skirtumas |
| **2011** | 1,1998 | -0,005 | 1,1948 | 1,5528 | -0,0124 | 1,5652 | 0,477 | -0,0044 | 0,4726 |
| **2012** | 0,1857 | 0,0915 | 0,0942 | 0,3098 | 0,1876 | 0,1222 | 0,153 | 0,0868 | 0,0662 |
| **2013** | 0,0012 | 0,0141 | -0,0129 | 0,0024 | 0,0249 | -0,0225 | 0,001 | 0,0101 | -0,0091 |

Pastaba: lentelė sudaryta autorės, remiantis Lietuvos statistikos departamento duomenimis ir įmonės D finansiniais duomenimis.

Sektoriaus turto pelningumas (žr. 29 lentelę) tirtu laikotarpiu svyravo, o įmonės staigiai mažėjo, nes grynojo pelno buvo uždirbama vis mažiau. Ta pati situacija ir ROE rodikliui – būdingas nuosavo kapitalo pelningumo nukritimas sektoriui iki 2 proc. Tad jei ne sektoriaus pelningumo mažėjimas atotrūkis nuo įmonės ROE ir sektoriaus būtų didelis. Tad galima teigti, kad visam sektoriui buvo iškilusios tos pačios problemos dėl pelno mažėjimo. Vertinant grynojo pelningumo skirtumą matoma ta pati tendencija pasireiškusi tiek įmonei D, tiek visam sektoriui, t. y. grynojo pelningumo mažėjimas. Galima teigti, kad įmonei D tokius pokyčius lėmė išaugusios vykdomos veiklos sąnaudos, tad to galima tikėtis ir visame sektoriuje, tad būtent tai galėjo lemti sumažėjusį pelningumą.

Apibendrinant įmonių ir jų atstovaujamų sektorių finansinius rodiklius teigiama, kad įmonė A veikia labai panašiai, kaip ir kitos sektoriaus įmonės. Tačiau didžiausias skirtumas fiksuotas turto apyvartumo palyginime, nes šiuo atžvilgiu įmonės A turtas valdomas neefektyviai. Naujai įsikūrusi įmonė B susidūrė su mažu likvidumu ir dideliais įsipareigojimais, kas nėra būdinga visam sektoriui, tik grynojo pelningumo rodiklis 9 proc. lenkia kitas sektoriuje veikiančias įmones. Taip pat daroma išvada, kad įmonė B neefektyviai valdo savo turtą, dėl praktiškai nulinio ROA ir labai žemo turto apyvartumo lygio lyginant su sektoriumi. Įmonė C yra beveik 3 kartus mažiau likvidesnė pagal einamąjį likvidumą, nei kitos sektoriaus įmonės, nors turi 4,5 proc. mažiau įsipareigojimų. Kaip ir ankstesniu atveju, įmonės C ROA ir ROE rodikliai yra artimi nuliui dėl žymaus turto augimo ir grynojo pelno sumažėjimo. Įmonės D ir sektoriaus einamojo likvidumo skirtumas tik didėja, nors įmonė gali padengti iki 82 proc. savo trumpalaikių įsipareigojimų. Įsiskolinimų koeficientas tarp įmonės ir sektoriaus yra labai panašus, kaip ir grynasis pelningumas – 2013 m. įmonės D rodiklis siekė 0 proc. pelningumą, o sektoriaus įmonių tik 1 proc. Viso sektoriaus turto pelningumas ir nuosavo kapitalo pelningumas siekė 1-2,5 proc., o įmonės D 0 proc., tad visam sektoriui buvo kilusių sunkumų. Gerai vertinamas yra dar turto apyvartumas, kurio reikšmė siekia 1,3 2013 m., o sektoriaus yra labai panaši – 1,4.

## ES finansinės paramos įmonėms A, B, C ir D efektyvumo vertinimas Panevėžio rajone

Atliekant tyrimą dėl ES finansinės paramos efektyvumo buvo nuspręsta anketinę apklausą atlikti visos Lietuvos mastu. Buvo apklausti verslininkai, kurie gavo ES finansinę paramą 2007-2013 m. Tuo buvo siekiama įvertinti ES struktūrinių fondų finansinės paramos efektyvumą, t. y. veiklos rezultatų augimą. Vėliau pasirinktos ir išanalizuotos 4 įmonės leido koncentruotai pasakyti, kuri įmonė įsisavindama ES finansinės paramos lėšas buvo geriausia, o kuri mažiausiai efektyvi.

Anketinės apklausos rezultatai atskleidė, kad daugiausiai atsakiusiųjų veikia maisto produktų gamybos pramonės šakoje (23,5 proc.), o teikdamos paraišką dėl ES finansinės paramos gavimo daugiausiai įmonių vykdė veiklą 2-5 metus ir ilgiau. Taip pat didžioji dalis apklaustųjų apie ES finansinę paramą sužinojo iš kitų verslininkų ir internetinių šaltinių. Vykdant verslo investicijas pačiu svarbiausiu jų finansavimo šaltiniu respondentai išskiria gaunamą pelną (51 proc.), o į antrą ir trečią vietas nustumia banko ir kredito unijų paskolas. Po ES finansinės paramos panaudojimo 56,9 proc. apklaustųjų išskiria, kad labiausiai padidėja įmonės našumas, o po to produkto kokybė. Atlikti tyrimai parodė, kad didžiausi pakitimai įsisavinus ES finansinę paramą buvo pardavimų apimties pasikeitime, o po jų atsidūrė apyvartos pakitimai. Galiausiai buvo atskleista, kad labiausiai iš įmonės finansinių rodiklių po ES fanansinės paramos gavimo pakito pardavimų apimtis (52,9 proc.), po jos – apyvarta ir darbo vietų skaičius.

Antroje tyrimo dalyje buvo pasirinktos keturios įmonės, atstovaujančios skirtingus sektorius Panevėžio rajone. Tad daroma prielaida, kad ES struktūrinių fondų skirtos finansinės paramos efektyvumas bei poveikis konkrečiai įmonei gali būti skirtingas dėl įmonių skirtingos veiklos patirties ir gebėjimo įsisavinti ES finansinės paramos lėšas. Įmonės A pagrindine veikla įvardijamas aušinimo ir vėdinimo įrenginių komplektavimas, montavimas ir projektavimas, įmonė veikia jau 10 metų, o yra priskiriama pramoninių mašinų ir įrangos įrengimo sektoriui. Įmonė B vykdo veiklą susijusią su lengvųjų metalų taros (dangtelių iš aliuminio folijos) gamyba. Ši įmonė buvo įkurta prieš ES finansinės paramos prašymą 2010 m., o priskiriama kitų metalo gaminių gamybos sektoriui. Įmonė C taip pat buvo naujai įsteigta įmonė, įkurta 2011 m. ir prašanti paramos verslo kūrimui. Jos pagrindine veikla įvardijama statybai skirtų medienos dirbinių gamyba ir priskiriama medienos ruošos sektoriui. Ir įmonės D pagrindinė veikla – tvenkinių kasimas, grunto stumdymas, statybvietės paruošimas ir kt. veiklos. Įmonė priklauso niekur kitur neišskiriamų statybos darbų sektoriui ir vykdo veiklą nuo 2006 metų.

**30 lentelė**

**ES finansinę paramą verslo plėtrai gavusių įmonių rangavimas pagal 2013 m. finansinius rodiklius**

|  |  |  |  |  |  |  |  |
| --- | --- | --- | --- | --- | --- | --- | --- |
| **Rod.**  **Įm.** | **Einamasis likvidumas** | **Įsiskolinimų koeficientas** | **Turto apyvartumas** | **Grynasis pelningumas** | **ROA** | **ROE** | **Sum. rangas** |
| **A** | 1 | 1 | 2 | 1 | 1 | 1 | 7 |
| **D** | 2 | 2 | 1 | 2 | 2 | 2 | 11 |

Pastaba: lentelė sudaryta autorės. Joje pateikiamos pagal efektyvumą suranguotos įmonės A ir D, 1 – efektyviausia, 2 – mažiau efektyvi. Remiamasi įmonių A ir D finansiniais duomenimis.

Siekiant įvertinti, kurios įmonės efektyviausiai panaudojo ES finansinę paramą buvo nuspręsta suskirstyti įmones į dvi grupes. 30 lentelėje matomos įmonės A ir D, kurios suranguotos pagal veikimo trukmę. Tad lentelė esantis suminis rangas atskleidžia, kad pagal 2013 m. pasirinktus finansinius rodiklius įmonė A yra daug efektyviau veikianti įsisavinus ES finansinę paramą, nes jos rangas mažesnis. Tik turto apyvartumas įmonės D yra aukštesnis.

**31 lentelė**

**ES finansinę paramą verslo kūrimui gavusių įmonių rangavimas pagal 2013 m. finansinius rodiklius**

|  |  |  |  |  |  |  |  |
| --- | --- | --- | --- | --- | --- | --- | --- |
| **Rod.**  **Įm.** | **Einamasis likvidumas** | **Įsiskolinimų koeficientas** | **Turto apyvartumas** | **Grynasis pelningumas** | **ROA** | **ROE** | **Sum. Rangas** |
| **B** | 2 | 2 | 1 | 1 | 1 | 1 | 8 |
| **C** | 1 | 1 | 2 | 2 | 2 | 2 | 10 |

Pastaba: lentelė sudaryta autorės. Joje pateikiamos pagal efektyvumą suranguotos įmonės B ir C, 1 – efektyviausia, 2 – mažiau efektyvi. Remiamasi įmonių B ir C finansiniais duomenimis.

Lyginant naujai įsikūrusių įmonių B ir C, pagal 2013 m. finansinius rodiklius, surangavimą (žr. 31 lentelę) pastebėta, kad didžioji dalis įmonės B finansinių rodiklių efektyvesni, nei įmonės C. Tai atskleidžia ir suminis rangas, kuris įmonės B siekia 8, o C lygus 10. Tad galima daryti išvadą, kad įmonė B panaudojo ES finansinę paramą efektyviau už įmonę C. Tik einamasis likvidumas ir įsiskolinimų koeficientas įmonės C yra aukštesni už B.

**32 lentelė**

**Pramoninių mašinų ir įrangos įrengimo ir statybos darbų sektorių įmonių rangavimas, pagal 2013 m. finansinius rodiklius**

|  |  |  |  |  |  |  |  |
| --- | --- | --- | --- | --- | --- | --- | --- |
| **Rod**  **Įm.** | **Einamasis likvidumas** | **Įsiskolinimų koeficientas** | **Turto apyvartumas** | **Grynasis pelningumas** | **ROA** | **ROE** | **Sum. Rangas** |
| **A** | 2 | 2 | 1 | 1 | 1 | 1 | 8 |
| **D** | 1 | 1 | 2 | 2 | 2 | 2 | 10 |

Pastaba: lentelė sudaryta autorės. Remiamasi Lietuvos Statistikos departamento duomenimis. Joje pateikiami pagal efektyvumą suranguoti sektoriai, 1 – efektyviausia, 2 – mažiau efektyvus, o įmonių raidės žymi sektorių, kuriame jos veikia.

Taip pat buvo nuspręsta ištirti, ar įmonių finansiniams rodikliams daro kokį poveikį sektoriaus rodikliai. Palyginus sektorių (žr. 32 lentelę), kuriuose veikia įmonės A ir D, pastebėta, kad geresni rodikliai dominuoja pramoninių mašinų ir įrangos įrengimų sektoriuje, kuriame ir veikia įmonė A, lyginant su niekur kitur nepriskirtų statybos darbų sektoriumi, kurio suminis rodiklis yra didesnis. Tad galima daryti išvadą, kad pramoninių mašinų ir įrangos įrengimų sektoriuje veikiančios įmonės yra efektyvesnės, tai patvritina ir įmonės A finansiniai rodikliai.

**33 lentelė**

**Kitų metalo gaminių gamybos ir medienos dirbinių gamybos sektorių, kuriuose veikia įmonės rangavimas, pagal 2013 m. finansinius rodiklius**

|  |  |  |  |  |  |  |  |
| --- | --- | --- | --- | --- | --- | --- | --- |
| **Rod**  **Įm.** | **Einamasis likvidumas** | **Įsiskolinimų koeficientas** | **Turto apyvartumas** | **Grynasis pelningumas** | **ROA** | **ROE** | **Sum. Rangas** |
| **B** | 2 | 2 | 2 | 2 | 2 | 2 | 12 |
| **C** | 1 | 1 | 1 | 1 | 1 | 1 | 6 |

Pastaba: lentelė sudaryta autorės. Remiamasi Lietuvos Statistikos departamento duomenimis. Joje pateikiami pagal efektyvumą suranguoti sektoriai, 1 – efektyviausias, 2 – mažiau efektyvus, o įmonių raidės žymi sektorių, kuriame jos veikia.

Palyginus kitų metalo gaminių gamybos (B) ir medienos dirbinių gamybos (C) sektorius išsiaiškinta, kad visi suranguoti įmonės C sektoriaus finansiniai rodikliai yra geresni (suminis rangas siekia tik 6), nei įmonės B atstovaujamo sektoriaus rodikliai. Tad galima daryti išvadą, kad medienos dirbinių sektorius veikia efektyviau. Vis dėl to, anksčiau efektyviau įvertintai įmonei B kitų metalo gaminių sektoriaus rodikliai poveikio neturi.

Taip pat galima palyginti visas keturias įmones kartu ir išsiaiškinti, kurios įmonės pasižymėjo aukščiausiu efektyvumu tarpusavyje (žr. 12 priedą), lentelėje išskiriami visi apskaičiuoti finansiniai rodikliai ir pagal jų 2013 m. reikšmes suranguotos įmonės. Įvertinta, kad įmonė A buvo daugiausiai kartų pažymėta, kaip numeris pirmas (6 kartus). Įmonė A buvo geriausia pagal einamąjį likvidumą, grynąjį pelningumą, EBIT, ROA ir ROE dydį, taip pat vienintelė iš visų įmonių turėjo suformavusi apyvartinį kapitalą, kurio reikšmė siekė daugiau nei 7. Įmonė D priskirta antrai vietai. Trečioje vietoje pagal efektyvumą yra įmonė C, o ketvirtoji – B. Tad galima daryti išvadą, kad efektyvesnės yra tos įmonės, kurios vykdo veiklą ilgiau nei 9-10 metų, pavyzdžiui, kaip įmonė A ir D.

**34 lentelė**

**Darbuotojų skaičius įmonėse A, B, C ir D**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rod.**  **Įmonė** | **Darbuotojų skaičius** | **Ein. likvid.** | **Įsiskol. koefic.** | **Turto apyvartumas** | **Grynasis pelning.** | **ROA** | **ROE** | **Suminis rangas** |
| **Įmonė A** | 9 | 1 | 2 | 3 | 1 | 1 | 1 | 9 |
| **Įmonė B** | 5 | 4 | 4 | 4 | 4 | 2 | 2 | 20 |
| **Įmonė C** | 12 | 3 | 1 | 2 | 2 | 3 | 3 | 14 |
| **Įmonė D** | 6 | 2 | 3 | 1 | 3 | 4 | 4 | 17 |

Pastaba: lentelė sudaryta autorės, remiantis ES paramos paraiškomis.

Taip pat vertinant įmonės efektyvumą buvo palyginta, kiek įmonės turi darbuotojų ir ar darbuotojų skaičius daro tam poveikį. Paaiškėjo, kad įmonės A efektyvumui darbuotojų skaičius poveikį turėjo.

Atlikta analizė parodė, kad efektyviausiai ES finansinę paramą verslo plėtrai panaudojo įmonė A, taip pat pastebėta, kad pramoninių mašinų ir įrenginių įrengimo sektoriaus rodikliai buvo efektyvesni, nei įmonės D atstovaujamo sektoriaus. Vertinant ES finansinės paramos efektyvumą verslo kūrimui padaryta išvada, kad efektyviausia buvo įmonė B, kuriai sektorius poveikio neturėjo. Tačiau atlikta analizė yra ribota dėl tyrime dalyvavusių tik keturių įmonių.

Visų įmonių A, B, C ir D, gavusių ES finansinę paramą Panevėžio rajone, problemine sritimi galima įvardinti pelningumo rodiklius – grynąjį pelningumą, EBIT, ROA ir ROE. Taip pat apyvartinio kapitalo trūkumą (išskyrus įmonę A), aukštą sąnaudų lygį.

Šio „ES finansinės paramos smulkiam ir vidutiniam verslui efektyvumo vertinimo Panevėžio rajone“ darbo palyginti su kitų autorių atliktais tyrimais neįmanoma dėl tyrimų stokos, t. y. nebuvo rasta šio pobūdžio tyrimų. Kiti autoriai atliko tyrimus regioniniu ar valstybiniu lygmeniu vertinant ES finansinės paramos efektyvumą.Jų tyrimų rezultatai atskleidė, kad ES finansinė parama prisideda prie BVP vienam gyventojui augmo (M. Percoco, 2005).

# IŠVADOS IR REKOMENDACIJOS

Smulkus ir vidutinis verslas yra labai svarbus valstybės ekonomikai. Būtent SVV geba greičiau prisitaikyti prie politinių ir ekonominių šalies pokyčių bei turi jiems lemiamą poveikį, taip pat sukuria daugiausiai darbo vietų. Tad ES įvertinusi SVV svarbą nusprendė daugiau dėmesio skirti būtent jam ir paskątinti jų kūrimąsi.

Įmonių steigimasis ir plėtra reikalauja didelių investicijų, tai viena iš priežasčių, kodėl susilaikoma nuo verslo kūrimo. Tačiau aptariant verslo finansavimo finansines galimybes, kurias nurodo teoriniai šaltiniai ir atliktos apklausos rezultatai atskleidžia, kad vieni iš svarbiausių šaltinių yra gaunamas pelnas arba kitaip įvardinamos savos lėšos. Po to jau vardinamos banko bei kredito unijų teikiamas paskolos. Taip pat galima kreiptis į INVEGĄ dėl ES struktūrinių fondų paramos gavimo, tačiau ji taip pat yra paskolos forma, kurią reikia grąžinti. Valstybė skatindama SVV taiko mokestines lengvatas: mažesnį PVM, darbo užmokesčio darbuotojams kompensavimą, padengia parodų bei mugių išlaidas, kuriose įmonė save reprezentuoja. Prie nefinansinių šaltinių priskiriama INVEGOS teikiama paskolos garantija. Ši paslauga garantuoja bankui, kad paskola bus grąžinta, tai užtikrina, kad įmonės plėtros ar steigimosi darbai nesustos, taip sukuriant gerovę regionui.

ES finansinės paramos pagrindiniais tikslais galima įvardinti naujų pajamų šaltinių ir naujų darbo vietų kūrimą, taip skatinant verslų įvairovę ne regionų centruose. Daugelį projektų skatinant kaimo vietovėse verslo kūrimą ir plėtrą administruoja Nacionalinė mokėjimo agentūra. Jai teikiamos paraiškos dėl ES finansinės paramos teikimo. Teikiama finansinė parama dažniausiai padengia tik 65-75 proc. numatytų išlaidų, tad kitą dalį turi padengti pats pareiškėjas. Numatyta finansuoti naujų pastatų statybos, rekonstrukcijos darbus, naujos įrangos, technikos, baldų įsigijimą ir internetinės svetainės sukūrimą. Taip pat ES siūlo galimybę pasinaudoti ne finansine parama – verslininko ugdymu, sudarant galimybę pažvelgti į kitų vykdomą verslą, mokytis ir užmegzti reikiamų ryšių.

ES finansinę paramą bei jos efektyvumą galima vertinti įvairiai. Dauguma literatūros šaltinių pateikia efektyvumo vertinimą makroekonominiu lygiu, t .y. kokį poveikį ES finansinė parama turėjo regioniniam, valstybiniam lygmeniui, taip pat išskiriami ekonominiai, socialiniai veiksniai. Šiame darbe ES struktūrinių fondų finansinė parama vertinama iš įmonių pusės, ar joms ji buvo naudinga ir jos gavimas pasiteisino. Tam atlikti buvo naudojami įmonių finansiniai rodikliai: likvidumo, finansinio sverto, pelningumo ir veiklos efektyvumo rodikliai.

Atlikta anketinė apklausa apie ES finansinės paramos SVV efektyvumą įmonėms, kurioje dalyvavo ES finansinę paramą gavusios įmonės, atkleidė, kad daugiausiai parama pasinaudojo įmonės užsiimančios maisto produktų gamyba. Didžioji dalis verslininkų, pasinaudojusių ES finansine parama 2007-2013 m. laikotarpiu, domisi nauju 2014-2020 m. laikotarpiu. Daugiausiai respondentų nurodė, kad apie ES finansinę paramą sužinojo vieni iš kitų bei internetinių šaltinių. Net 58,8 proc. apklaustųjų paramą panaudojo naujos technikos, įrangos įsigijimui. Dėl investicijų finansavimo šaltinių, didžioji dalis apklaustųjų (51 proc.) pagrindiniu nurodė gaunamą pelną. Didžiausia nauda įmonėms po ES finansinės paramos įsisavinimo pasireiškė našumo padidėjimu (56,9 proc.) ir pagerėjusia produkto kokybe (31,4 proc.). Taip pat verslininkai nurodė, kad labiausiai po ES finansinės paramos gavimo pakito pardavimų apimties ir apyvartos rodikliai.

Apskaičiavus finansinius rodiklius ir apžvelgus jų kitimo tendenciją buvo gauta, kad sėkmingiausiai ir efektyviausiai ES finansinę paramą panaudojo įmonės A ir B. Bet palyginus įmonių rodiklius su sektorių, paaiškėjo, kad pagal tai geriausiai įvertintos įmonės būtų A ir D. Dėl atliktų skaičiavimų sutapimo įmonės A atžvilgiu priimama išvada, kad ji įstengė geriausiai gautas lėšas nukreipti efektyvumo didinimo linkme.

Atliekant įmonių A, B, C ir D rangavimą pagal tarpusavyje apskaičiuotus finansinius rodiklius, paaiškėjo, kad geriausiai savo veiklą vykdė įmonė A, kuri ES finansinę paramą panaudojo efektyviausiai, taip pat šios įmonės sektoriaus rodikliai lyginant su įmonės D sektoriumi taip pat buvo efektyviausi. Vertinant ES finansinę paramą verslo kūrimui ir plėtrai, paaiškėjo, kad efektyviausia buvo įmonė B, kurios finansiniai rodikliai buvo aukštesni už įmonės C. Tačiau įmonės B sektoriaus poveikis jai nenustatytas. Atlikus įmonių darbuotojų skaičiaus palyginimą, paaiškėjo, kad jų skaičius įmonės efektyvumui reikšmės neturėjo.

Tad toliau skirstant, kurioms smulkioms ir vidutinėms įmonėms skirti ES finansinę paramą verslo kūrimui ir plėtrai, rekomenduojama atlikti platesnius bei išsamesnius tyrimus ir įvertinimus ar tikrai vienai ar kitai įmonei parama bus efektyvi ir panaudojama sėkmingai. Taip būtų ES paramos lėšos skirstomos panaudojamos efektyviau.

Šis tyrimas gali būti naudojamas plėtojant temą dėl ES finansinę paramą gavusių įmonių vertinimo ir efektyvumo nustatymo. Galima atlikti tolesnius tyrimus apimant visas regione esančias įmones ir įvertinant tuomet ne tik mikro lygiu paramos poveikį, tačiau ir regiono. Siekiant visapusiško įvertinimo siūloma apskaičiuoti visų įmonių gavusių ES finansinę SVV skatinimui Lietuvoje 2007-2013 m. laikotarpiu, tuomet būtų gauti tiksliausi rezultatai dėl ES finansinės paramos efektyvumo.

# Literatūros sąrašas

1. A „Small Business Act For Europe“. Prisijungta per Internetą: <<http://eur-lex.europa.eu/LexUriServ/LexUriServ.do?uri=COM:2008:0394:FIN:EN:PDF>>, (prisijungta 2015 02 17).
2. Adamonienė R., Makutėnienė D., Trifonova J. (2008). Smulkaus ir vidutinio verslo kaimo vietovėse finansavimo galimybės ir ypatumai. Prieiga per Internetą: [<http://etalpykla.lituanistikadb.lt/fedora/objects/LT-LDB-0001:J.04~2008~1367164719885/datastreams/DS.002.0.01.ARTIC/content](file:///C:\Users\hp\Desktop\Bakalauro%20darbo%20medžiaga\%3chttp:\etalpykla.lituanistikadb.lt\fedora\objects\LT-LDB-0001:J.04~2008~1367164719885\datastreams\DS.002.0.01.ARTIC\content)> (prisijungta 2015 02 22).
3. Andriejūtė S., Snieška V. (2004). Institutional Financing Solutions for Small and Medium - Sized Enterprises in European Countries from Lithuanian Perspective. Prieiga per Internetą: <http://etalpykla.lituanistikadb.lt/fedora/objects/LT-LDB-0001:J.04~2004~1367186290069/datastreams/DS.002.1.01.ARTIC/content>, (prisijungta 2015 02 20).
4. Atviras kreditų fondas. Prisijungta per Internetą: <<http://www.invega.lt/lt/paslaugos/lengvatines-paskolos/atviras-kreditu-fondas.htm>>, (prisijungta 2015 02 18).
5. Baltušnikienė J., Astrauskas A. ir kt. (2006). Savivaldos institucijų socialinis politinis veiksmingumas. Prieiga per Internetą: <http://www.mruni.eu/lt/mokslas/leidyba/leidiniai/dl_n.php?sfile=103917&id=13967>, (prisijungta 2015 02 03).
6. Beržinskienė D. ir kt. (2012). ES struktūrinių fondų paramos įsisavinimo intensyvumas Lietuvos smulkaus ir vidutinio verslo sektoriuje. Prieiga per Internetą: < http://vddb.library.lt/fedora/get/LT-eLABa-0001:J.04~2012~ISSN\_1648-9098.N\_4\_28.PG\_53-64/DS.002.0.01.ARTIC>, (prisijungta 2015 03 14).
7. Brewer E. III, Genay H. and Worthington P. R.. How are small firls financed? Evidence from small business investment companies. Prisijungta per Internetą: <<http://web.a.ebscohost.com.ezproxy.vdu.lt/ehost/detail/detail?vid=8&sid=e4c2634c-2f1d-47d8-86bb-3e170e6639ea%40sessionmgr4002&hid=4114&bdata=JnNpdGU9ZWhvc3QtbGl2ZQ%3d%3d#db=a9h&AN=9612136238>>, (prisijungta 2015 02 22).
8. Buškevičiūtė E., Kanapickienė R., Patašius M.. Finansinių rezultatų analizė. Kaunas: Technologija, 2010.
9. C. V. Howkins, (2011). Local economic development joint ventures and metropolitan networks. Prieiga per Internetą: <http://web.a.ebscohost.com.ezproxy.vdu.lt/ehost/pdfviewer/pdfviewer?vid=3&sid=7433809d-77b4-4c7a-afbc-d360c23b2439%40sessionmgr4002&hid=4204>, (prisijungta 2015 02 11).
10. Carpenter R. E., B. C. Petersen (2001). Is the growth of small firms constrained by internal finance? Prisijungta per Internetą: <<http://193.206.48.5/eventi/innovarepercompetere/carpenter-petersen-gsmf.pdf>>, (prisijungta 2015 03 25).
11. Communication from The Commission to The Council, The European Parlament, The European Economic and Social Committee and The Committee of The Regions „Overcoming the stigma of business failure – for a second chance policy. Implementing the Lisbon Partnership for Growth and Jobs“. Prisijungta per Internetą: <<http://eur-lex.europa.eu/legal-content/EN/TXT/PDF/?uri=CELEX:52007DC0584&from=EN>>, (prisijungta 2015 02 17).
12. EK leidinys „5 Years of Erasmus for Young Entrepreneurs“. Prieiga per Internetą: <<http://www.ukmin.lt/uploads/documents/Erasmus%20Entrepreneurs%20Anniversary%20Brochure_1.pdf>>, (prisijungta 2015 02 18).
13. EK leidinys „Sėkmės paslaptis 2012-2013 m.“. Prisijungta per Internetą: <<http://ec.europa.eu/enterprise/initiatives/sme-week/documents/portraits/2012/secret2012_web_lt.pdf>>, (prisijungta 2015 02 18).
14. Entrepreneurship in the EU and beyond. Prisijungta per Internetą: <http://ec.europa.eu/enterprise/policies/sme/facts-figures-analysis/eurobarometer/ese\_2009\_en.htm>, (prisijungta 2015 02 17).
15. Erasmus for Young Entrepreneurs. The programme and its benefits. Prisijungta per Internetą: <<http://www.erasmus-entrepreneurs.eu/page.php?cid=2#.VOhDCP9QvuQ>>, (prisijungta 2015 02 18).
16. Erasmus jauniems verslininkams. Prisijungta per Internetą: <<http://www.ukmin.lt/web/lt/verslo_aplinka/smulkaus-ir-vidutinio-verslo-politika/verslumo-skatinimas/erasmus_jauniesiems_verslininkams>>, (prisijungta 2015 02 18).
17. European investment fund. JEREMIE. Prieiga per Internetą: <<http://www.eif.org/news_centre/publications/Jeremie_leaflet_files/jeremie_leaflet_lt.pdf>>, (prisijungta 2015 02 21).
18. EUROPOS VIETOS SAVIVALDOS CHARTIJA. Prisijungta per Internetą: <<http://www3.lrs.lt/pls/inter3/oldsearch.preps2?Condition1=48874&Condition2>=>, (prisijungta 2015 02 02).
19. Flash Eurobarometer 354 (2012). Entrepreneurship in the EU and beyond. Prieiga per Internetą: <<http://ec.europa.eu/public_opinion/flash/fl_354_en.pdf>>, (prisijungta 2015 02 17).
20. Garantijos SVV. Prisijungta per Internetą: <<http://www.invega.lt/lt/center-top/garantijos.htm>>, (prisijungta 2015 02 19).
21. Giriūnas L. ir kt. (2013). Analytical study and modeling of statistical methods for finansial data analysis: theoreticak aspect. Prieiga per Internetą: <http://www.jssidoi.org/dok/2013%203%20(1)%20September/Journal%20of%20Security%20and%20Sustainability%20Issues%202013%20Vol%203%20Nr1%20September.pdf>, (prisijungta 2015 03 03).
22. IULA WORLD WIDE DECLARATION OF LOCAL SELF-GOVERNMENT. Prieiga per Internetą: <<http://www.bunken.nga.gr.jp/siryousitu/eturansitu/charter/iula_decl_txt.html>>, (prisijungta 2015 02 03).
23. Lietuvos Respublikos valstybės kontrolė. Valstybinio audito ataskaita: mokesčių lengvatos. Prisijungta per Internetą: <<https://www.google.com/url?sa=t&rct=j&q=&esrc=s&source=web&cd=1&ved=0CB0QFjAA&url=http%3A%2F%2Fwww.vkontrole.lt%2Ffailas.aspx%3Fid%3D2852&ei=fGr7VPjMDqmqywP8roGwDw&usg=AFQjCNG8hEtfaG9Ppp-LC57I_5nbV-_Bsw&sig2=0NdmcNBa7GDhoZ-hc0kaHg&bvm=bv.87611401,d.bGQ&cad=rja>>, (prisijungta 2015 02 19).
24. Mackevičius J.. Įmonių veikos analizė. Vilnius: Katalikų pasaulis, 2005.
25. Martinkus B., Žilinskas V. (2001). *Ekonomikos pagrindai.* Kaunas: Technologija.
26. Mažų kreditų teikimas – 1 etapas. Prisijungta per Internetą: <<http://www.invega.lt/lt/paslaugos/lengvatines-paskolos/mazu-kreditu-teikimas-1-etapas.htm>>, (prisijungta 2015 02 18).
27. Mažų kreditų teikimas – 2 etapas. Prisijungta per Internetą: <<http://www.invega.lt/lt/paslaugos/lengvatines-paskolos/mazu-kreditu-teikimas-2-etapas.htm>>, (prisijungta 2015 02 18).
28. Mažylis L. ir kt. (2004). Euroregionų veiklos organizavimas Lietuvoje // Organizacijų vadyba: sisteminiai tyrimai. Kaunas: VDU, Nr. 30. Prieiga per internetą: <<http://etalpykla.lituanistikadb.lt/fedora/objects/LT-LDB-0001:J.04~2004~1367184243341/datastreams/DS.002.0.01.ARTIC/content>>, (prisijungta 2015 02 03).
29. Medienos ruošos finansiniai rodikliai. Prieiga per Internetą: <http://db1.stat.gov.lt/statbank/default.asp?w=1366>, (prisijungta 2015 05 02).
30. Mohl P., Hagen T. (2009). Do EU structural funds promote regional growth? Evidence from variouspanel data approaches. Prisijungta per Internetą: <<http://www.ub.edu/sea2009.com/Papers/117.pdf>>, (prisijungta 2015 04 10).
31. Mokesčių lengvatos. Prisijungta per Internetą: <http://www.verslilietuva.lt/lt/verslo-pradzia/veikla/mokesciai/>, (prisijungta 2015 02 19).
32. NMA. Kaimo plėtros 2007-2013 m. programos statistika. Prisijungta per Internetą: <<https://www.nma.lt/uploads/files/dir730/dir36/dir1/4_0.php>>, (prisijungta 2015 04 05).
33. Panevėžio rajono savivaldybė. Sprendimas „Dėl Panevėžio rajono savivaldybės smulkaus ir vidutinio verslo rėmimo nuostatų patvirtinimo“. Prisijungta per Internetą: <<http://panrs.lt/t20120223/2012t_27.pdf>>, (prisijungta 2015 02 24).
34. Pelno mokestis. Prisijungta per Internetą: <http://www.vmi.lt/cms/pelno-mokestis1>, (prisijungta 2015 02 19).
35. Pramoninių mašinų ir įrangos įrengimas. Lietuvos statistikos departamentas. Prieiga per Internetą: <http://osp.stat.gov.lt/statistiniu-rodikliu-analize?id=2351&status=A>, (prisijungta 2015 05 02).
36. Promoting Entrepreneurship. Prisijungta per Internetą: <<http://ec.europa.eu/enterprise/policies/sme/promoting-entrepreneurship/index_en.htm>>, (prisijungta 2015 02 17).
37. Rainey D. L. Sustainable business development*.* Cambridge university press, 2006.
38. Regioninės plėtros įstatymas. Prieiga per Internetą: <http://www3.lrs.lt/pls/inter3/dokpaieska.showdoc\_l?p\_id=298580>,
39. Rodiklių skaičiavimo metodika, (2001). Prieiga per internetą: <http://www.nasdaqomxbaltic.com/files/vilnius/leidiniai/Rodikliu\_skaiciavimo\_metodika-final.pdf>, (prisijungta 2015 03 06).
40. SEB bankas. Kreditai investicijoms ir verslo plėtrai. Prieiga per Internetą: <<https://www.seb.lt/verslo-klientams/finansavimas/investiciju-ir-verslo-pletros-finansavimas/kreditai#ikainiai>>, (prisijungta 2015 02 20).
41. Statybos aikštelių paruošimo ir kitų statybos darbų sektoriaus finansiniai rodikliai. Prieiga per Internetą: <http://osp.stat.gov.lt/statistiniu-rodikliu-analize?id=2398&status=A>, (prisijungta 2015 05 03).
42. Sūdzius V. (2001). Smulkaus ir vidutinio verslo administravimas ir valdymas. Vilnius: Kronta
43. Valgomųjų metalo įrankių ir kitų bendrojo metalo gamybos finansiniai rodikliai. Prieiga per Internetą: <http://osp.stat.gov.lt/statistiniu-rodikliu-analize?id=2398&status=A>, (prisijungta 2015 05 02).
44. Verslo finansavimo priemonės. Prisijungta per Internetą: <<http://www.ukmin.lt/web/lt/verslo_aplinka/smulkaus-ir-vidutinio-verslo-politika/verslo_finansavimo_priemones>>, (prisijungta 2015 02 18).
45. Verslo plėtrai – banko paskola, kapitalo investicija arba abu finansavimo šaltiniai. Prieiga per Internetą: <<http://www.sb.lt/lt/naujienos/verslo-pletrai-banko-paskola%2C-kapitalo-investicija-arba-abu-finansavimo-saltiniai/>>, (prisijungta 2015 02 22).
46. Verslumo Europoje skatinimo planas. Prieiga per Internetą: <<http://ec.europa.eu/news/business/130110_lt.htm>>, (prisijungta 2015 02 17).
47. Verslumo skatinimo fondas. Prisijungta per Internetą: <<http://www.invega.lt/lt/paslaugos/lengvatines-paskolos/verslumo-skatinimo-fondas.htm>>, (prisijungta 2015 02 18).
48. Viešojo administravimo efektyvumas (2007). Kolektyvinė monografija / Bagdanavičius J., Bartkus E., Chlivickas E. ir kt. Kaunas: Technologija.
49. European Commission. Entrepreneurship 2020 action plan. Prieiga per Internetą: < http://eur-lex.europa.eu/LexUriServ/LexUriServ.do?uri=COM:2012:0795:FIN:EN:PDF>, (prisijungta 2015 02 15).